आपल्यातील अनेक जण दिवसातील सर्वाधिक वेळ ऑफीसमध्ये असतो . सध्या सर्वच क्षेत्रात स्पर्धा वाढल्याने कामाचा ताणही नकळत वाढला आहे . दिवसातील साधारण ९ ते १० तास ऑफीसमध्ये असल्याने हे अनेकांसाठी सेकंड होमच असते . आपल्यासोबत असणाऱ्या सहकाऱ्यांशी जमवून घेणे , येथील परिस्थितीचा सामना करणे आणि त्यात कामाच्या बाबतीत स्वतःला सिद्ध करणे अशा अनेक गोष्टी आपल्याला सांभाळाव्या लागतात . या सगळ्या बाबतीत आपले वागणे , बोलणे आणि कामातील नेमकेपणा यावरुन अनेकांकडून आपली परीक्षा होत असते . यामध्ये काही गोष्टी कटाक्षाने पाळल्यास आपली प्रतिमा चांगली राहण्यास तसेच व्यक्तिमत्त्वाचा विकास होण्यास निश्चितच मदत होते . मात्र त्यासाठी त्या गोष्टी अंगी बाणवणेही तितकेच गरजेचे असते . सामाजिक सहभाग वाढवा ऑफीसमध्ये दिवसभर रहायचे आहे म्हटल्यावर आपले आपल्या सोबत असणाऱ्या सहकाऱ्यांशी चांगले संबंध असणे आवश्यक असते . त्यामुळे स्वतःहून पुढाकार घेऊन बोलण्याचा तुमचा स्वभाव नसेल तरीही तुम्ही त्यावर मात करा . अनेकदा आपल्या स्वभावामुळे आपण कंपनीच्या गेटटूगेदरला जाणे टाळतो किंवा इतरांपासून वेगळे राहतो . मात्र त्यामुळे आपण आपल्या सहकाऱ्यांशी अधिक चांगल्या पद्धतीने जमवून घेऊ शकत नाही . सहकाऱ्यांशी कमी बोलणे किंवा टीम वर्कमध्ये आपल्याच विश्वात राहणे टाळायला हवे . अशा वागण्याने समोरच्या व्यक्तीवर तुमचा नकारात्मक प्रभाव पडू शकतो . आणि त्यामुळे नकळत तुम्ही सगळ्यांपासून वेगळे राहू लागता . वैयक्तिक विषयांवर बोलणे टाळा ऑफीसमध्ये आपण दिवसातील जास्त कालावधी असल्याने आपण एकमेकांशी चांगले कनेक्ट होतो . पण एकमेकांशी वैयक्तिक गोष्टींबाबत बोलणे हे काही वेळा समोरच्याला आवडत नाही . त्यामुळे सहकाऱ्यांना त्यांच्या खासगी गोष्टींबाबत विचारताना विचार करुन विचारा . काम झाल्यावर ई - मेल पाठवणं कामासंदर्भात दिवसभरात आपल्याल अनेकजण मेल पाठवतात किंवा आपण एखाद्या व्यक्तीला मेल पाठवतो . रोज येणारे हे ई - मेल पाहणे आणि त्यांना वेळेत उत्तर देणे हे एक काम असते . पण हे काम वेळच्यावेळी झालेले केव्हाही चांगले . घाईमध्ये मेल करताना अनेकजण विषय लिहीणे विसरतात किंवा एखादी फाईल अॅटॅच करायची राहून जाते . मात्र असे न करता नीट लक्ष देऊन मेल करणे किंवा मेलला रिप्लाय कऱणे आवश्यक असते . या गोष्टी लहान वाटत असल्या तरीही तुमचा प्रभाव पडण्यासाठी या गोष्टी आवश्यक असतात . त्यामुळे मेल करणे किंवा काही ऑफीशियल गोष्टींबाबत तुम्ही जागरुक असणे आवश्यक आहे . तत्परता दाखवा आपल्याला वरिष्ठाने एखादे काम सांगितले की ते अपेक्षित वेळेत होईल याची विशेष काळजी घेणे गरजेचे आहे . त्यामुळे ऑफीसमध्ये आणि वरिष्ठांसमोर तुमची प्रतिमा सुधारण्यास मदत होते . अनेकांना ऑफीसला किंवा एखाद्या महत्त्वाच्या मिटींगलाही वेळेत पोहचण्याची सवय नसते . त्यामुळे तुमच्याकडे आळशी किंवा गांभिर्य नसलेले अशा नजरेने पाहिले जाऊ शकते . असे करणे टाळा . योग्य पद्धतीने नियोजन केल्यास हे शक्य असते .


कौशल्य सिद्ध करणाऱ्या खेळाडूंना नोकरीत पाच टक्के राखीव जागा ठेवल्या आहेत . आम्ही नोकरी देऊ , पण खेळाडूंकडून नवे खेळाडू घडविण्याचे आश्वासन हवे , अशा शब्दांत राज्याचे क्रीडामंत्री विनोद तावडे यांनी थेट खेळाडूंना आवाहन केले . आशियाई क्रीडा स्पर्धेतील पदक विजेत्यांना मंगळवारी महाराष्ट्र शासनाच्या वतीने रोख पारितोषिक देऊन गौरविण्यात आले . या वेळी तावडे बोलत होते . ते म्हणाले , ‘‘खेळाडूंना नोकरी मिळत नाही , अशी नेहमी ओरड होत होती . आम्ही हा प्रश्न सोडवला आहे . खेळाडूंना पाच टक्के राखीव जागा ठेवल्या आहेत . खेळाडूचा आर्थिक विकास व्हायला हवा , हे आम्हाला मान्य आहे . आम्ही त्यांना त्यांच्या गुणवत्तेनुसार मनासारखी नोकरी देऊ ; पण त्यांनी पुढे जाऊन चार नवे खेळाडू घडविण्याचे आश्वासन द्यावे . ज्या खेळाने मला नोकरी दिली , त्या खेळाचे चार नवे खेळाडू घडवायचे हा निश्चय खेळाडूने करायला हवा . खेळाडूने क्रीडा खात्यात नोकरी पत्करावी . नोकरीच्या कालावधीत त्याने फक्त सही करावी आणि खेळावे . त्यानंतर मैदानात आपल्यासारखे खेळाडू घडवावेत इतकेच आमचे म्हणणे आहे . ’’ राज्याच्या क्रीडा धोरणाविषयी बोलताना तावडे यांनी ते अधिक सक्षम असल्याचे सांगितले . ते म्हणाले , ‘‘राज्याचे क्रीडा धोरण खेळाडूंच्या हिताचे आहे . क्रीडा संस्कृती कशी निर्माण होईल याचा विचार जास्त केला आहे . उपलब्ध असणाऱ्या खेळाडूला जपण्याबरोबर मोबाईल आणि सोशल मीडियातून बाहेर पडून युवा पिढीने मोठ्या प्रमाणावर मैदानावर येण्याची गरज आहे . तरच , क्रीडा धोरणातील क्रीडा संस्कृती प्रत्यक्षात उतरेल आणि त्यासाठीच आमचे प्रयत्न असतील . ’’ या वेळी आशियाई स्पर्धेतील सुवर्णपदक विजेत्या राही सरनोबत , दत्तू भोकनळ यांना रोख ५० लाख , तर सायली केरिपाळे , सोनाली शिंगटे , श्वेता शेरगीवार , वर्षा गौतम या रौप्यपदक विजेत्यांना ३० लाख आणि गिरीश इरनाक , रिशांक देवाडिगा , हीना सिद्धू , महेश माणगावकर या ब्राँझपदक विजेत्यांना रोख २० लाख रुपये देऊन गौरविण्यात आले . त्यांच्या प्रशिक्षकांचाही या वेळी गौरव करण्यात आला . खेळाडूंच्या वतीने मनोगत व्यक्त करताना राही सरनोबत हिने महाराष्ट्र शासनाच्या क्रीडा प्रोत्साहनाबद्दल आभार मानले . त्याचवेळी क्रीडा धोरण बदलत्या काळानुसार बदलण्याची गरज असल्याचे मत व्यक्त केले . समारंभास क्रीडा आयुक्त सुनील केंदरेकर , सहसंचालक नरेंद्र सोपल यांच्यासह विविध क्रीडा अधिकारी उपस्थित होते . खेळाडूंनी आपली कारकीर्द घडवत असताना भविष्यकाळाचाही विचार करायला हवा . ज्या खेळाने आपल्याला मोठे केले , त्या खेळात आणखी खेळाडू निर्माण करण्यासाठी त्यांनी आपली अधिक ताकद वापरायला हवी . शासन त्यांच्या पाठीशी नेहमीच ठामपणे उभे राहील . - विनोद तावडे , महाराष्ट्राचे क्रीडामंत्री


मराठी चित्रपटसृष्टीला एकापेक्षा एक सरस चित्रपट देणारा संजय जाधव त्याच्या आगामी चित्रपटामध्ये व्यस्त असून त्याचा हा चित्रपट लवकरच प्रेक्षकांच्या भेटीला येणार आहे . संजयने सोशल मीडियावरुन या आगामी चित्रपटाची घोषणा केली आहे . बी लाईव्ह प्रोडक्शन्स आणि ड्रिंमिंग ट्वेंटीफोर सेव्हनतर्फे या चित्रपटाची निर्मिती करण्यात येणार आहे . सध्या केवळ या चित्रपटाची घोषणा केली असून अद्याप चित्रपटातील कलाकारांच्या नावाचा खुलासा करण्यात आलेला नाही . संजय जाधव यांच्या आगामी चित्रपटाचं नाव लकी असून हा चित्रपट येत्या ७ डिसेंबर रोजी प्रदर्शित होणार आहे . या चित्रपटाची निर्मिती संजय कुकरेजा , सुरज सिंग आणि दिपक पांडुरंग राणे यांनी केली आहे . विशेष म्हणजे या चित्रपटाच्या माध्यमातून म्युझिक आणि इव्हेंट्स क्षेत्रात नावजलेले बी लाइव्ह प्रोडक्शन्स प्रथमच मराठी चित्रपटसृष्टीत पदार्पण करणार आहे . ‘दुनियादारी’ , ‘तू हि रे’ , ‘प्यारवाली लव्हस्टोरी’ , ‘गुरू’ , ‘येरे येरे पैसा’ अशा सुपरहिट चित्रपटांचे दिग्दर्शन केलेल्या संजय जाधव ह्यांच्या ‘लकी’ ह्या नव्या चित्रपटाची घोषणा झाल्यावर आता चित्रपटात कोणत्या कलाकारांची वर्णी लागणार याकडे साऱ्यांचे लक्ष वेधले आहे . दरम्यान , “सध्या आमचे संहितेवर काम सुरू आहे . ते पूर्ण झाल्यावर मगच चित्रपटाच्या स्टारकास्टचा विचार करण्यात येईल . त्यामुळे आताच या चित्रपटाविषयी काही सांगता येणार नाही , असं संजय जाधव यांनी सांगितलं . विशेष म्हणजे संजय यांनी चित्रपटाच्या घोषणेवेळी त्याच्या प्रदर्शनाचीही तारीख जाहीर केली आहे .


नाटक - सिनेमाला नियमित जाण्याने किंवा वस्तुसंग्रहालयांना भेटी दिल्याने वृद्धावस्थेत नैराश्याचा विकार जडण्याची शक्यता मोठय़ा प्रमाणावर कमी होते , असे एका अभ्यासात आढळले आहे . इंग्लंडमधील लंडन महाविद्यालय विद्यापीठातील संशोधकांनी हा अभ्यास केला आहे . वयाची पन्नाशी ओलांडण्यावर निर्माण होणारा नैराश्याचा धोका आणि सांस्कृतिक कार्यक्रमांना हजेरी लावण्याचे व्यक्तीचे प्रमाण यांच्यात सुस्पष्ट संबंध असल्याचे त्यांना आढळून आले . सांस्कृतिक कार्यक्रमांचा आस्वाद घेतल्याने नैराश्याला सामोरे जाणे , त्यातून बाहेर पडणे तर शक्य होतेच , शिवाय नैराश्यापासून दूर राहण्यासाठी हा अशा कार्यक्रमांचा फायदा होतो , असे या पाहणीत दिसून आले . या प्रकारचा हा पहिलाच अभ्यास असल्याचा दावा या संशोधकांनी केला आहे . हा अभ्यास अहवाल ‘ब्रिटिश जर्नल ऑफ सायकॅस्ट्री’मध्ये प्रसिद्ध झाला आहे . जे लोक दर काही महिन्यांनी सिनेमा किंवा नाटकाला जातात किंवा प्रदर्शनांना भेटी देतात , त्यांच्यात नैराश्य निर्माण होण्याची शक्यता ३२ टक्क्यांनी कमी होते . ज्या व्यक्ती महिन्याला एकदा किंवा त्याहून अधिक वेळा अशा कार्यक्रमांचा आस्वाद घेतात , त्यांच्यात तर हा धोका निम्मा म्हणजे ४८ टक्क्यांनी कमी होतो , असे आढळले आहे . या शोध प्रबंधाचे वरिष्ठ लेखक डायसी फॅन्कोर्ट म्हणाले की , साधारणपणे लोकांना आहार , व्यायामाचे शारीरिक आणि मानसिक आरोग्यासाठी होणारे लाभ माहीत असतात . पण सांस्कृतिक उपक्रमांचेही असेच फायदे आहेत , याबाबत फारशी माहिती कोणाला नाही . पन्नाशी ओलांडलेल्या दोन हजारांहून अधिक व्यक्तींबाबत माहितीचे विश्लेषण करून हे निष्कर्ष काढण्यात आले आहेत . हे सर्वजण ‘लाँग रनिंग इंग्लिश लॉन्जिटय़ुडिनल स्टडी ऑफ एजिंग’ या अभ्यास अभियानात सहभागी झाले होते .


बॉलिवूडमध्ये सध्या लग्नाचे वारे वाहत आहे . सोनम - आनंदच्या विवाहच्या चर्चा संपत नाही तोच अभिनेत्री नेहा धुपिया आणि अंगद बेदी यांनी लग्न करून सगळ्यांनाच आश्चर्याचा धक्का दिला होता . आता हिमेशनंही जवळपास नेहाचं अनुकरण करत सगळ्यांना आश्चर्याचा धक्का दिला आहे . थोड्याच वेळात हिमेश प्रेयसी सोनिया कपूर हिच्यासोबत विवाहबंधनात अडकणार आहे . हिमेशच्या राहत्या घरी हा विवाहसोहळा पार पडणार आहे . या सोहळ्यासाठी जवळचे काही मोजकेच लोक उपस्थित राहणार असल्याचं समजत आहे . गेल्यावर्षी जूनमध्ये हिमेश रेशमियानं आपला २२ वर्षांचा संसार मोडून पत्नी कोमलशी घटस्फोट घेतला . त्यानंतर टीव्ही अभिनेत्री सोनिया कपूर हिच्यासोबत तो लिव्ह - इनमध्ये राहू लागला . सर्वप्रथम २००६ मध्ये हिमेश आणि सोनियाचे अफेयर चर्चेत आले होते . पहिली चार वर्षे हिमेशने त्याच्या घरच्यांना तिची ओळख केवळ ‘चांगली मैत्रिण’ अशीच करुन दिली होती . पण , या दोघांची वाढती सलगी मीडियापासून लपून राहिली नाही . सूत्रांनी दिलेल्या माहितीनुसार , कोमलला म्हणजेच हिमेशच्या पत्नीला याची पूर्ण कल्पना होती . असे असले तरी , तिने कधीच या सर्व प्रकाराला उघडपणे विरोध केला नाही . इतकंच नाही तर काही दिवसांपूर्वी आपल्या घटस्फोटासाठी सोनियाला मी कधीच जबाबदार धरणार नाही ती आमच्या कुटुंबातील सदस्याप्रमाणेच आहेत अशी प्रतिक्रिया हिमेशची तिनं दिली होती . आज संध्याकाळी हिमेशच्या राहत्या घरी हा विवाहसोहळा पार पडणार असल्याचं दी इंडियन एक्स्प्रेसनं म्हटलं आहे . या लग्न सोहळ्यासाठी हिमेशचा लहान मुलगाही उपस्थित राहणार आहे .


नरसिंग यादव प्रकरणाने क्रीडाजगतापुढे भारताची शोभा झालीच , पण कुस्तीही चीतपट झाली . या प्रकरणात कोणाकडूनही ठोस गोष्ट पाहायला मिळाली नाही . साराच संशयकल्लोळ . हे प्रकरण का उकरले गेले आणि त्याचा शेवट ज्या पद्धतीने होत आहे , ते सारे संशय निर्माण करणारे आहे . राष्ट्रीय उत्तेजकविरोधी संस्थेने ( नाडा ) नरसिंगची २ जूनला चाचणी घेतली होती . त्यामध्ये तो निर्दोष होता . पण त्यानंतर ऑलिम्पिक काही दिवसांवर असताना त्याच्या तीन चाचण्या का घेतल्या गेल्या ? ‘नाडा’कडून हे कुणी करवून घेतले का ? हे अनाकलनीयच . नरसिंग चाचणीत दोषी आढळल्यावर तर त्याचे नाव जाहीर का करण्यात आले ? त्यापूर्वी त्याचे प्रशिक्षक , क्रीडामंत्री यांच्याशी संवाद का साधला गेला नाही ? ऑलिम्पिकपूर्वी कुणी खेळाडू उत्तेजक घेणार नाही आणि नरसिंग या प्रकरणात कट - कारस्थान झाल्याचे सांगत असतानाही त्याला शिस्तपालन समितीपुढे उभे करून काय साधले गेले ? सुनावणीदरम्यान ‘नाडा’च्या वकिलांनी नरसिंगला हे कारस्थान असल्याचे सिद्ध करावे लागेल , अन्यथा त्याला शिक्षेला सामोरे जावे लागेल , अशी भूमिका मांडली होती . नरसिंगने कोणते याबाबतचे ठोस पुरावे समितीपुढे सादर केले ? हेदेखील लोकांपुढे आले नाही . जर त्याने पुरावे दिले नसतील तर त्याला ऑलिम्पिकसाठी हिरवा कंदील कसा देण्यात आला ? पुरावे नसताना नरसिंगला या प्रकरणी निर्दोष ठरवण्यात कुणी दबाव आणला का ? या साऱ्या प्रश्नांची उत्तरे मिळत नाहीत . या साऱ्या प्रकरणात ‘नाडा’ची संपूर्ण प्रक्रिया संशयाच्या भोवऱ्यात आहे . नरसिंग सोनीपतच्या ‘साइ’च्या केंद्रात राहत असताना हा सारा प्रकार घडला . या वेळी ‘साइ’च्या सुरक्षेचा मुद्दाही ऐरणीवर येतो . दिल्लीतील दोन खेळाडू या केंद्रात येऊन नरसिंगच्या रूमजवळ कसे जाऊ शकतात , त्याचबरोबर या गोष्टींचे सीसीटीव्ही फूटेज देण्यात ते कुचराई का करताना दिसतात , ऑलिम्पिकला जाणाऱ्या खेळाडूंसाठीची हीच का सुरक्षाव्यवस्था ? असे प्रश्न उभे ठाकले जातात . पण यावर ‘साइ’कडून काहीही सुसंगत उत्तर येत नाही . नरसिंगने सोनीपत पोलीस स्थानकामध्ये या दोन्ही संशयितांची तक्रार दाखल केली होती . या दोघांची कोणती चौकशी झाली ? ते दोषी की निर्दोष , याबाबतचा निकाल येणार कधी ? हेदेखील सर्वासमोर आलेले नाही . भारतीय कुस्ती महासंघाने आम्ही नरसिंगच्या पाठीशी आहोत , असे म्हटले होते . पण या प्रकरणाचा छडा लागण्यापूर्वीच त्यांनी जागतिक संघटनेला नरसिंगऐवजी प्रवीण राणाचे नाव पाठवण्यात लगीनघाई का केली ? या वेळी नरसिंग आणि प्रवीण या दोघांचाही विचार करण्यात आला नाही . त्याचबरोबर ‘नाडा’ने हिरवा कंदील दिला असला तरी ‘वाडा’ने निर्दोष ठरवले नसताना पुन्हा नरसिंगचे नाव पाठवण्याची घाई महासंघाने का केली ? हे पचनी पडत नाही . नरसिंगने कारस्थान झाल्याचे सांगितल्यावरही खेळ , खेळाडू , संघटनांचा कैवार घेणाऱ्या आणि मुंबई व महाराष्ट्र कुस्ती संघटनेच्या अध्यक्षपदी असलेल्या जाणत्या राजाला या वेळी या अन्यायाबाबत काहीही भाष्य करावेसे का वाटले नाही ? हा मोठा प्रश्न आहे . आतापर्यंत क्रीडा क्षेत्रात त्यांनी बरेच बदल केले , त्याचबरोबर त्यांच्या नावाला वजनही आहे . ते या प्रकरणी नरसिंगच्या पाठीशी उभे राहिले असते तर त्यालाही मानसिक आधार मिळाला असता . पण क्रीडा क्षेत्र हादरवणाऱ्या या प्रकरणात जाणत्या राजाने मौनच पाळणे का पसंत केले ? या प्रकरणापूर्वी सुशील कुमारने न्यायालयात धाव घेतली होती . नरसिंग आणि माझ्यामध्ये चाचणी घ्यावी आणि जो जिंकेल त्याला ऑलिम्पिकला पाठवावे , अशी त्याने मागणी केली होती . पण त्याच्या पदरी पराभव पडला . त्यामुळे सुशील आणि त्याचे प्रशिक्षक सत्पाल यांनी हे कारस्थान केल्याचे म्हटले जात होते . पण त्यांचीही कोणतीच चौकशी झाली नाही . एकंदरीत हे प्रकरण फक्त भारतासारख्या देशातच घडू शकते . कारण येथे कशामध्येच सूत्रबद्धता , विश्वासार्हता नाही . मुळात क्रीडासंस्कृती नावाचा प्रकारच अस्तित्वात नाही . त्यामुळेच हे प्रकरण घडले . यापुढे ही अशी होणारी शोभा कशी टाळता येईल , हेच या प्रकरणातून शिकण्यासारखे आहे . – प्रसाद लाड prasad . lad @ expressindia . com


मोबाईल ही सध्या अनेकांच्या जगण्यातील एक महत्त्वाची गोष्ट झाली आहे . सध्या मोबाईलला असणारे कॅमेरे हा चर्चेचा विषय झाला आहे . तंत्रज्ञानाच्या विकासामुळे मोबाईलला एक किंवा दोनहून अधिक कॅमेरे असण्याचे फॅड झाले आहे . मोबाईल कंपन्याही यासाठी सज्ज झाल्या असून त्यांच्यात मोबाईलला जास्तीत जास्त कॅमेरे देण्यासाठी चढाओढ लागल्याचे दिसते . नोकीया ही नामांकित कंपनी ७ कॅमेरे असलेला फोन लाँच करण्याच्या तयारीत असल्याचे नुकतेच जाहीर करण्यात आले आहे . इतके कॅमेरे असलेला हा जगातील पहिला फोन असल्याचे म्हटले जात आहे . Nokia 9 PureView असे या फोनचे नाव असेल असे कंपनीकडून सांगण्यात आले आहे . मागच्या बाजूला ५ कॅमेरे तर पुढच्या बाजूला २ कॅमेरे देण्यात आलेला हा फोन नेमका कधी लाँच होणार याबाबत अद्याप माहिती मिळालेली नाही . या फोनची माहिती देणारा एक व्हिडियो लीक झाला आहे . त्यामध्ये या मोबाइलमध्ये ६ इंचाचा डिस्प्ले असणार आहे . हा फोन ८ जीबी रॅम आणि २५६ स्टोरेज या दोन पर्यायात येवू शकतो , असं म्हटलं आहे . हा फोन क्वॉलकॉम स्नॅपड्रॅगन ८४५ प्रोसेसरसह येवू शकतो . या फोनची किंमत ५० हजारांच्या घरात असेल असे सांगितले जात आहे . आता इतक्या कॅमेरांचा उपयोग काय असून शकतो याबाबत मात्र अद्याप स्पष्टता नाही . विशेष म्हणजे या सर्व ७ कॅमेरांनी एकाच वेळी फोटो काढता येणार आहे .


करणच्या ‘कॉफी विथ करण’ या शोमध्ये नुकतीच सैफ अली खान आणि त्याची मुलगी सारानं उपस्थिती लावली . या शोदरम्यान साराने करिनाला छोटी माँ म्हटलं तर आवाडणार नाही असं म्हटलं होतं . त्यानंतर एका मुलाखतीमध्ये करिनानेदेखील सावत्र मुलं सारा अली खान आणि इब्राहम खान यांच्याशी असलेल्या नात्यावर भाष्य केलं आहे . सारा आणि इब्राहम यांची मी कधी आई होऊ शकत नाही असं ती म्हणाली आहे . सारा लवकरच केदारनाथ या चित्रपटातून बॉलिवूडमध्ये पदार्पण करणार आहे . त्यामुळे करिना अनेक वेळा साराला बॉलिवूडमध्ये कसं वावरावं याविषयी सल्ले देत असल्याचं दिसून येतं . विशेष म्हणजे सारा आणि करिनामध्ये सावत्र नातं असूनही त्या मैत्रिणीप्रमाणे वावरत असतात . ‘सारा आणि अब्राहम यांची मी चांगली मैत्रिणी होऊ शकते पण आई होणं मला जमणार नाही . त्यांना जेव्हा माझी मदत लागेल तेव्हा मी कायम हजर असेन , असं मी सैफला लग्नाच्या पहिल्याच दिवशी सांगितलं होतं’ , असं करिना म्हणाली . पुढे ती असंही म्हणाली , ‘त्यांच्याकडे अमृतासारखी चांगली आई आहे . त्यामुळे त्यांनी दुसऱ्या आईची गरज नाहीये . याच कारणामुळे मी त्यांची आई होऊ शकत नाही . पण एक चांगली मैत्रिणी कायम असेन’ . दरम्यान , सारा आणि करिना यांच्यात चांगलं बॉण्डींग असून अनेक वेळा त्या एकमेकींबद्दल बोलताना दिसतात . करिना एक प्रोफेशनल लेडी आहे . त्यामुळे तिच्याकडून प्रोफेशनलिझ्म शिकायला आवडेल असं काही दिवसापूर्वी सारा म्हणाली होती .


भारतीय क्रिकेटपटूंची शारीरिक क्षमता वाढावी आणि ते नेमके कोठे कमी पडतात , याचा अभ्यास करण्यासाठी भारतीय क्रिकेट नियामक मंडळाने ( बीसीसीआय ) प्रत्येक खेळाडूची जनुकीय चाचणी घेण्यास सुरुवात केली आहे . खेळाडूंच्या सराव शिबिरात कर्णधार विराट कोहलीच्या आग्रहाखातर ही चाचणी घेण्यास सुरुवात झाली . खेळाडूंच्या स्नायूंची बळकटी , दुखापतीमधून तंदुरुस्त होण्यासाठी लागणारा वेळ आदी माहितीबाबत अशी चाचणी उपयुक्त असल्याचे कोहलीचे मत आहे . संघाचे सरावतज्ज्ञ शंकर बसू यांनी या चाचणीची शिफारस केली होती व त्यानुसार चाचणीचे नियोजन करण्यात आले . या चाचणीच्या आधारे सराव शिबिरात योग्य ते बदल करण्याचेही बसू यांनी ठरवले आहे . प्रत्येक खेळाडूच्या चाचणीकरिता साधारणपणे २५ ते ३० हजार रुपयांचा खर्च येत आहे . तंदुरुस्तीच्या नव्या परिमाणांच्या आधारे ही चाचणी घेण्यात येत आहे . अशा प्रकारची चाचणी अमेरिकेतील बास्केटबॉल लीगमध्ये पहिल्यांदा घेण्यात आली होती व त्याचा उपयोग तेथील खेळाडूंच्या प्रगतीसाठी झाला होता .


हिंदी चित्रपटसृष्टीत असे काही कलाकार आहेत ज्यांच्या नुसत्या नावानेच डोळ्यांसमोर एक प्रतिमा उभी राहते . बी टाऊनमधील असाच एक कलाकार म्हणजे आमिर खान . आमिर नेहमीच त्याच्या चित्रपटातील विविध भूमिकांनी प्रेक्षकांना थक्क करतो . त्याचे काही चित्रपट आणि एकंदर त्याचे संवादकौशल्य , वागण्याबोलण्याचा अंदाज सारंकाही परफेक्ट असल्यामुळे हा अभिनेता बॉलिवूडचा मिस्टर परफेक्शनिस्ट म्हणून ओळखला जाऊ लागला . आपल्या चित्रपटातील प्रत्येक गोष्ट परफेक्ट असावी म्हणून तो तेवढीच मेहनतदेखील घेतो . आगामी ‘ठग्स ऑफ हिंदुस्तान’ या चित्रपटाच्या एडिटिंगसाठी त्याने विशेष योजना आखली आहे . प्रेक्षकांना सिनेमॅटोग्राफीचा अद्भुत अनुभव देण्यासाठी आमिर सर्वतोपरी प्रयत्न करत आहे . आमिर खान आणि अमिताभ बच्चन हे दोन मोठे कलाकार या चित्रपटात स्क्रिन शेअर करणार आहेत . दिवाळीच्या मुहूर्तावर प्रदर्शित होणाऱ्या या चित्रपटाचं शूटिंग पूर्ण झालं असून सध्या एडिटिंगचं काम सुरू आहे . विशेष म्हणजे चित्रपटाच्या एडिटिंगसाठी ‘यशराज फिल्म्स’ने आपल्या नियमांमध्ये काही बदल केले आहेत . सर्वसाधारणपणे एखाद्या चित्रपटाचं एडिटिंग हे स्टुडिओत केलं जातं . मात्र , ‘ठग्स ऑफ हिंदुस्तान’चं एडिटिंग स्टुडिओत नव्हे तर प्रीव्ह्यू थिएटरमध्ये केलं जाणार आहे . मोठ्या पडद्यावर प्रत्येक दृश्य बारकाईने पाहता यावा आणि त्यातील प्रत्येक बारकावे टिपले जावे यासाठी थिएटरमध्ये याची एडिटिंग होणार आहे . # JabariyaJodi : ही ‘जबरियाँ जोडी’ जिंकणार का प्रेक्षकांची मनं ? आमिरचा हा चित्रपट बॉलिवूडमधील सर्वांत मोठा चित्रपट मानला जात आहे . यामध्ये कतरिना कैफ आणि फातिमा सना शेख यांच्याही महत्त्वपूर्ण भूमिका आहेत . ‘प्रेक्षकांना चित्रपट पाहण्याचा जबरदस्त अनुभव देण्यासाठी आम्ही याची एडिटिंग प्रीव्हूय थिएटरमध्ये करत आहोत , ’ असं दिग्दर्शक विजय कृष्ण आचार्य म्हणाले . तेव्हा आमिरचा हा फँटसी अॅक्शन अॅडवेंचर चित्रपट प्रेक्षकांची मनं जिंकणार का हे येत्या दिवाळीतच स्पष्ट होईल .


शाळांमध्ये कॉफी विक्रीवर बंदी घालण्याचा निर्णय शुक्रवारी सरकारने जाहीर केल्याने आता दक्षिण कोरियातील विद्यार्थी आणि शिक्षकांना शाळेत असेपर्यंत तरतरीत राहण्यासाठी अन्य पर्याय शोधावे लागणार आहेत . कॅफिनचे प्रमाण अधिक असलेल्या पेयांवर २०१३ मध्येच बंदी घालण्यात आली होती . परंतु कॉफी व्हेण्डिंग यंत्र शिक्षकांसाठी अद्यापही उपलब्ध असल्याने इच्छुक विद्यार्थ्यांनाही त्याचा लाभ होत आहे . मात्र आता शाळेच्या संकुलात विद्यार्थ्यांना कॅफिनचे अधिक प्रमाण असलेली पेये मिळण्याची शक्यता सरकारला धुडकावून लावावयाची आहे . परीक्षेसाठी जागरण करून अभ्यासाची तयारी करण्यासाठी कॅफिनचे सेवन न करण्याचा इशारा अन्न आणि औषध मंत्रालयाने दिला आहे . सदर बंदीची १४ सप्टेंबरपासून अंमलबजावणी करण्यात येणार आहे , पूर्वप्राथमिक , माध्यमिक आणि हायस्कूलमध्ये कॉफीच्या विक्रीवर संपूर्ण बंदी घालण्यात येणार आहे . शाळेत बसविण्यात आलेली व्हेण्डिंग मशीन आणि कॅफेटेरियामधून कॉफी गायब होणार आहे , असे प्रवक्त्याने सांगितले . कॉफीच्या अतिसेवनामुळे मळमळ , निद्राविकार आणि हृदयाचे ठोके अनियमित होणे असे आरोग्यावर विपरीत परिणाम होत असल्याचा इशाराही मंत्रालयाने दिला आहे . कॉफीची आयात करण्यामध्ये दक्षिण कोरियाचा जगात सातवा क्रमांक लागतो . गेल्या वर्षी दक्षिण कोरियातील नागरिकांनी सरासरी प्रत्येकी ५१२ कप कॉफी सेवन केल्याचे कोरिया इंटरनॅशनल ट्रेड असोसिएशनने म्हटले आहे .


फलंदाजांसाठी नंदनवन ठरलेल्या खेळपट्टीवर वसीम जाफरचे नाबाद द्विशतक व ‘बर्थडे बॉय’ गणेश सतीशने झळकाविलेल्या शतकाच्या जोरावर रणजी विजेत्या विदर्भाने शेष भारताविरुद्ध पहिल्या डावात ३ बाद ५९८ धावांचा विशाल डोंगर रचून सामन्यावरील पकड मजबूत केली . २ बाद २८९ या धावसंख्येवरून डावाला सुरवात करणाऱ्या नाबाद शतकवीर जाफर व सतीशने सहा तास १२ मिनिटे चिवट फलंदाजी करीत शेष भारताच्या प्रभावहीन गोलंदाजीची अक्षरश - पिसे काढली . नऊ तासांच्या खेळीदरम्यान जाफरने अनेक वैयक्तिक विक्रमांची नोंद केली . त्याने इराणी करंडकात पहिल्या द्विशतकासोबतच प्रथमश्रेणी क्रिकेटमध्ये सर्वाधिक धावा , विदर्भाकडून सर्वोच्च वैयक्तिक धावा आणि विदर्भाकडून तिसऱ्या गड्यासाठी विक्रमी भागीदारी नोंदविली . यापूर्वी इराणी करंडकात रेल्वेविरुद्ध ११६ धावांची सर्वोच्च वैयक्तिक खेळी करणाऱ्या जाफरने ३४ चौकार व एका षटकारांसह ४२५ चेंडूंत नाबाद २८५ धावा करताना विदर्भाकडून सर्वोच्च धावा काढणाऱ्या समीर गुजरला ( २२१ धावा ) आणि इराणी करंडकात मुरली विजयलाही मागे टाकले . विजयने २११२ - १३ मध्ये राजस्थानविरुद्ध २६६ धावा काढल्या होत्या . सतीशने ३० वा वाढदिवस साजरा करताना फिरकीपटू जयंत यादवला मिडऑनमधून चौकार फटकावून विदर्भाकडून प्रथमश्रेणी क्रिकेटमधील सहावे शतक पूर्ण केले . धावफलक - विदर्भ ः पहिला डाव - ( २ बाद २८९ वरून ) वसीम जाफर खेळत आहे २८५ , गणेश सतीश झे . के . एस . भरत गो . कौल १२० , अपूर्व वानखेडे खेळत आहे ४४ , अवांतर ७ , एकूण १८० षटकांत ३ बाद ५९८ . बाद क्रम - १ - १०१ , २ - २१८ , ३ - ५०७ . गोलंदाजी - सैनी २८ - ६ - ९३ - ० , कौल ३० - ५ - ८० - १ , अश्विन ४३ - २ - १२२ - १ , नदीम ३७ - ४ - १३८ - ० , जयंत यादव ३८ - ३ - १४९ - १ , समर्थ ४ - ० - ९ - ० जाफरने गाठला १८ हजारचा टप्पा वसीम जाफरचा प्रथमश्रेणी क्रिकेटमध्ये १८ हजार धावांचा टप्पा या सामन्यापूर्वी यासाठी १७६ धावांची गरज होती हा टप्पा गाठलेला सहावा भारतीय सुनील गावस्कर ( २५ , ८३४ ) , सचिन तेंडुलकर ( २५ , ०३६ ) , राहुल द्रविड ( २३ , ७९४ ) , व्हीव्हीएस लक्ष्मण ( १९ , ७३० ) , विजय हजारे ( १८ , ७४० ) यांच्या पंक्तीत विराजमन


काहीतरी हॅपिनग हवं असेल तर नवनवीन भन्नाट फंडे आजमावेच लागतात , हा मालिकावाल्यांचा नियमच जणू . या नियमाचं पालन करण्यासाठी त्यांनी आता एक जुना ट्रेण्ड नव्याने आणलाय , प्रेमाच्या त्रिकोणाचा ! सरळ साधं कथानक असलं तरी मालिकाकत्रे त्याला झणझणीत फोडणी देतातच . द्यायलाच हवी म्हणा . नाहीतरी नेहमीचीच ती मुळुमुळू रडणारी नायिका कोण बघणार . तसा या नायिकेच्या रडण्याला चांगला टीआरपी मिळतो बरं . पण असो . आता त्यांना काहीतरी हट के हवंय तर त्यांनी त्यांचा मार्ग शोधलाय . आता मोर्चा वळवलाय तो ‘म , पत्नी और वो’ याकडे . नाही कळलं ? म्हणजे एक फूल दोन माळी . किंवा एक माळी दोन फुलं असं म्हणू या . अर्थात सध्या मराठी मालिकांमध्ये ट्रेण्ड दिसतोय तो प्रेमाच्या त्रिकोणाचा . यात सगळ्यात पहिलं नाव अर्थात ‘माझ्या नवऱ्याची बायको’ या मालिकेचं . या मालिकेचा विषय तसा फार नवीन नाही . याआधी ‘सवत माझी लाडकी’ किंवा ‘बीवी नंबर वन’सारख्या सिनेमांमध्ये असं कथानक बघितलं आहे . पण मालिकेत काहीतरी वेगळं असू शकेल अशी तूर्तास आशा करायला हरकत नाही . तर यामध्ये गुरुनाथ आणि राधिका या नवरा - बायकोत आली आहे शनया . गुरुनाथच्या ऑफिसमध्ये काम करणारी शनाया गुरूला तिच्या खोटय़ा प्रेमाच्या जाळ्यात ओढते . आता राधिकाला सगळं कळलंय . आता मालिका खरी रंगेल . शनायाच्या येण्याने गुरू - राधिकाचं नातं विस्कटलंय . ते पुन्हा पूर्ववत होईल का ते बघणं रंजक ठरेल . प्रेमाच्या त्रिकोणाचा ताजा ट्रॅक सध्या ‘सरस्वती’मध्ये दिसतोय . सरस्वती आणि राघव यांच्या संसारात एंट्री झाली आहे ती साराची . साराने राघवच्याच घरी राहावं असा निर्णय राघवच्या आईने घेतला आहे . नुकताच सुरू झालेला हा ट्रॅक आता एखादं महिना तरी काही संपणार नाही , असं दिसतंय . कारण अजून दोघांमधले गरसमज , दुरावा , राग असं बरंच काही घडायचंय . पिक्चर अभी बाकी है ! हा फक्त आपला अंदाज . कदाचित वेगळं चित्रही दिसू शकेल . ‘लेक माझी लाडकी’ या मालिकेत प्रेमाचा त्रिकोण असा थेट नसला तरी अडूनअडून तो डोकावतोच आहे . साकेत - सानिकाचं लग्न झालंय . मीरा साकेतची लहानपणापासूनची मत्रीण . त्यामुळे त्यांचं नातं खूप खास आहे . हे सानिकाला काही सहन होत नाही . तिला वाटतं मीरा आणि साकेतचं प्रेमप्रकरण सुरू आहे . असं तिला वाटणारच . मीरा - साकेत वागतातच तसे . त्यांच्यात म्हणे मत्रीचं प्रेम आहे . आता सानिका - साकेतचा संसार घटस्फोटापर्यंत गेलाय . त्यांचंही नातं विस्कटलंय . त्याची कुठेतरी सुरुवात ही मीरामुळेच झालीय . ‘खुलता कळी खुलेना’ या मालिकेचंही तसंच . या मालिकेवर अतिशय टीका होत असतात . कधी विक्रांतच्या शांत , संथ , अतिसमजुतदार स्वभावावर तर कधी त्याच्या कथानकावर . या मालिकेत खरं तर कोणी कोणामध्ये येत नाहीये . पण तरी यात छुपा प्रेमाचा त्रिकोण आहेच . विक्रांत - मोनिकाचं लग्न झालंय . मोनिकाच्या लग्नाआधी गरोदर असण्याच्या प्रकरणामुळे त्या दोघांमधलं नातं तितकंसं बरं नाही . मोनिका उद्धट - उर्मट तर तिची बहीण मानसी अतिशय नम्र . त्यामुळे विक्रांतला तिचा स्वभाव , विचार आवडतात , पटतातही . म्हणून त्या दोघांचं चांगलं जमतं . तर दुसरीकडे मोनिकाशी त्याचं बिनसतं . मोनिका याबद्दल मानसीला सतत दोष देते . या मालिकेच्या सगळ्या प्रोमोमध्ये मानसी आणि विक्रांत दिसायचे . पण , मालिकेत विक्रांतचं लग्न झालंय ते मोनिकाशी . कोणास ठाऊक प्रोमो दाखवण्यामागे काही गुप्त हेतू असेल तर . . त्याची वाट पाहू या . ‘दुर्वा’मध्ये दुर्वा आणि आकाश या जोडप्यामध्ये अधेमधे येत असतो तो रंगा . रंगाचं दुर्वावर एकतर्फी प्रेम आहे . तिचं प्रेम मिळवण्यासाठी तो कधी कधी काही चुकीच्या गोष्टी करत असतो . पण अगदी कारस्थानं करत नाही . ‘अस्सं सासर सुरेख बाई’ या मालिकेत मध्यंतरी प्रेमाचा त्रिकोण बघायला मिळत होता . जुई आणि यश यांच्या संसारात विभा म्हणजे जुईची सख्खी मोठी बहीण विष कालवत होती . या ना त्या कारणाने जुई - यशमध्ये फूट पाडण्याचे सर्व प्रयत्न विभा करायची . तर असा हा प्रेमाचा त्रिकोण सध्या मालिकांमध्ये गाजतोय . बॉलीवूडने गाजवलेला हा फंडा आता मालिकांमध्येही दिसू लागलाय . एकाची हार तर दुसऱ्याची जीत हे बघायला प्रेक्षकांना नेहमीच आवडतं . त्यातच जर अशा ट्रेण्डचा तडका असेल तर मालिका आणखी रंगते यात शंका नाही .


सर्वोच्च न्यायालयाने ‘बीसीसीआय’च्या प्रशासकीय समितीचे अध्यक्षपद स्वीकारल्यानंतर माजी महालेखापाल विनोद राय ‘आपली भूमिका नाइट - वॉचमन’ची असेल , अशी मार्मिक प्रतिक्रिया व्यक्त केली . सर्वोच्च न्यायालयाने आज ‘बीसीसीआय’वर चार प्रशासकीय सदस्यांची नियुक्ती केली . याचे अध्यक्षपद राय यांच्याकडे सोपविण्यात आले आहे . प्रशासक म्हणून आपल्या कामात यापूर्वी छाप पाडणारे राय यांनी आपण यासाठी सज्ज असल्याचेच दाखवून दिले . ते म्हणाले , ‘‘क्रिकेट प्रशासक म्हणून ‘बीसीसीआय’चे काम पाहताना माझी भूमिका नाइट - वॉचमन’ची असेल . सरळ आणि सुरळीत काम करणारी नवी कार्यकारिणी निवडणे हे माझे काम असेल . ’’ या जबबादारीविषयी अधिक बोलताना राय यांनी हा गौरव असल्याचे मत मांडले . ते म्हणाले , ‘‘सर्वोच्च न्यायालयाने यासाठी आपल्याला लायक समजले याचा मला अभिमान वाटतो . माझ्या क्षमतेनुसार आपण ही जबाबदारी यशस्वी पार पाडण्याचा प्रयत्न करणार आहोत . ’’ क्रिकेटची आवड आणि ओळख असणारे राय म्हणाले , ‘‘फलंदाजी करताना जेव्हा एखाद्या संघाचा डाव कोसळतो आणि दिवसाची वेळ तारून न्यायची असते , तेव्हा नेहमीपेक्षा वेगळ्या फलंदाजाला पाठवले जाते . क्रिकेटच्या परिभाषेत त्याला नाइट - वॉचमन म्हणतात . सध्या बीसीसीआयचा डाव गडगडला आहे . तो सांभाळण्यासाठीच माझी नियुक्ती झाली आहे . क्रिकेटची प्रतिमा चांगली आहे . लोकप्रिय आहे . खेळाडू गुणवान आहेत . त्यांचे नुकसान होऊ नये म्हणून आपण योग्य तोच निर्णय घेऊ . ’’ बीसीसीआयची निवडणूक कधी होणार , याविषयी त्यांनी थेट भाष्य टाळले . ते म्हणाले , ‘‘अजून काम सुरू व्हायचे आहे . आताच बोलणे योग्य ठरणार नाही . जेव्हा माझ्या हाती काही येईल , तेव्हा मी निश्चितपणे सर्व स्पष्ट करेन . ’’


हवाप्रदूषणाचे दुष्परिणाम आता सर्वत्र अधिक ठळकपणे दिसण्यास सुरुवात झाली आहे . हवामानातील सतत होणाऱ्या बदलामुळे २०३० मध्ये हवाप्रदूषणाची संबंधित अकाली मृत्यू येणाऱ्यांची संख्या जागतिक स्तरावर ६० हजार आणि या शतकाच्या अखेरीस २ लाख ६० हजार इतकी होणार असल्याचा इशारा एका अभ्यासात देण्यात आला आहे . अमेरिकेच्या नॉर्थ कॅरोलिना ( यूएनएससी ) युनिव्हर्सिटीतील संशोधकांनी याबाबत अभ्यास केला . बदलत्या वातावरणाचा शरीरावर होणाऱ्या संभाव्य परिणामांचा त्यांनी अभ्यास केला . हे परिणाम अतिशय नकारात्मक असल्याचे त्यांना आढळून आले . वातावरणातील बदलामुळे हवाप्रदूषण होऊन त्याचा शरीरावर कसा व्यापक परिणाम होतो याबाबत करण्यात आलेले हे आतापर्यंतचे सर्वात मोठे संशोधन आहे , असे संशोधकांनी सांगितले . वातावरणामध्ये झालेला बदल हवाप्रदूषकांवर ( प्रदूषण घडवून आणणारे घटक ) परिणाम करतो . त्याचा जगभरातील लोकांच्या आरोग्यावर विपरीत परिणाम होऊ शकतो . वायुप्रदूषकांच्या संपर्कात आल्यामुळे प्रत्येक वर्षी लाखो लोकांचा मृत्यू होण्याची शक्यता असल्याचे संशोधकांनी सांगितले . सध्या पृथ्वीतलावरील तापमानामध्ये कमालीची वाढ होताना दिसत असून , त्यामुळे रासायनिक प्रतिक्रिया होण्यास गती मिळत आहे . त्याचाच परिपाक म्हणून प्रदूषके तयार होत असून , त्याचा फटका ओझोनला बसत आहे . यामुळे सार्वजनिक आरोग्याला धोका निर्माण झाला आहे . ज्या ठिकाणी कोरडे हवामान आहे , त्या ठिकाणीही हवाप्रदूषणामध्ये वाढ होऊ शकतो . कमी पाऊस पडणे , आगीचे तसेच धुळीमुळेही प्रदूषणामध्ये वाढ होते . या प्रदूषणामुळे अकाली मृत्यू येण्याचे प्रमाण वाढणार असल्याचा इशारा संशोधनामध्ये देण्यात आला आहे . हे संशोधन ‘नेचर क्लायमेट चेंज’ या नियतकालिकामध्ये प्रसिद्ध करण्यात आले आहे .


मुंबई : भारत ' अ ' संघातून खेळण्याची संधी मिळाल्यामुळे राहुल द्रविड यांच्याकडून खूप काही शिकता येईल . हे जास्तीत जास्त साध्य करण्याचा माझा प्रयत्न असेल , असे सिद्धेश लाडने सांगितले . सिद्धेशची ऑस्ट्रेलिया , तसेच दक्षिण आफ्रिकेच्या ' अ ' संघांचा सहभाग असलेल्या चौरंगी स्पर्धेतील भारत ' अ ' संघात निवड झाली आहे . भारत , दक्षिण आफ्रिका ऑस्ट्रेलियाच्या ' अ ' संघाबरोबरच भारत ' ब ' संघाचा सहभाग चौरंगी स्पर्धेत असेल . ही स्पर्धा विजयवाड्यात 17 ते 29 ऑगस्टदरम्यान होणार आहे . सिद्धेशने 39 प्रथम श्रेणी लढतीत 2 हजार 767 धावा केल्या आहेत ; पण त्याची प्रथमच भारतीय ' अ ' संघात निवड झाली आहे . त्याच्याच बरोबर मुंबईचा भरवशाचा फलंदाज सूर्यकुमार यादव याचीही निवड झाली आहे . देशांतर्गत स्पर्धेत सातत्याने धावा केल्यामुळेच मला ही संधी मिळाली आहे . तिचा पुरेपूर फायदा करून घेणार आहे . अर्थात , या संघात असताना राहुल द्रविड यांच्या सूचना मोलाच्या ठरतील , असेही लाडने सांगितले . आयपीएलमध्ये मुंबई इंडियन्सच्या डावाची सुरुवात केल्याचा मला खूपच फायदा झाला आहे . यापूर्वी मी प्रामुख्याने चार दिवसीय लढती खेळलो होतो ; तसेच मधल्या फळीत फलंदाजी केली होती . त्यामुळे आयपीएलचा अनुभव खूपच मोलाचा ठरेल . देशाकडून खेळणे हेच लक्ष्य आहे ; पण त्याचा फारसा विचार करून काही साध्य होत नाही . - सूर्यकुमार यादव


बॉलिवूड अभिनेत्री सनी लिओनी आणि तिच्या पतीने काही दिवसांपूर्वी एका मुलीला दत्तक घेऊन तिचं पालकत्त्व स्वीकारल होतं . निशा कौर वेबर असं नाव असणाऱ्या या मुलीचं संगोपन करण्यात सध्या सनी आणि डॅनियल चांगलेच रुळले आहेत . मुख्य म्हणजे काही दिवसांपूर्वी भाषेमुळे निशासोबत संवाद साधण्यात त्यांना काही अडचणी येत असल्याचं समजलं जात होतं . पण , आता मात्र त्यांच्या या सर्व अडचणी हळूहळू दूर होताना दिसत आहेत असंच म्हणावं लागेल . त्यामागचं कारणही तसंच आहे . निशाने रक्षाबंधंनच्या निमित्ताने आपल्या कुटुंबियांसाठी भेटकार्ड रंगवलं असून ही अनोखी भेट तिने आपल्या नव्या कुटुंबियांना देऊ केली . आपल्या मुलीची ही पहिलीच भेट सनी आणि डॅनिअलसाठी अनोखी असून , तितकीच महत्त्वाची असणार यात शंकाच नाही . सोशल मीडियावर सध्या सनीच्या कुटुंबियांच्या या खास क्षणांचे फोटो व्हायरल झाले असून , यामध्ये डॅनिअलच्या चेहऱ्यावरही बराच आनंद पाहायला मिळत आहे . निशाने तयार केलेल्या या भेटकार्डाला मोठ्या आनंदाने मिरवत डॅनिअलने फोटोसाठी पोझही दिली . आपल्या आई - वडिलांना देण्यासाठी ही खास भेट तयार करणाऱ्या निशाचे फोटो अनेकांनी त्यांच्या सोशल मीडियावरुन शेअर केले आहेत . बालवयात आपल्या मुलांची प्रत्येक कृती आई - वडिलांसाठी फारच महत्त्वाची असते . अगदी त्याचप्रमाणे सनीसाठीसुद्धा हा क्षण फार महत्त्वाचा ठरत आहे . वाचा : ११ पालकांनी नाकारलेल्या निशाला सनीने स्वीकारलं सनीने लातूरमधून निशाला दत्तक घेतल्यापासूनच अनेकांनीच तिच्या आणि डॅनिअलच्या या निर्णयाची प्रशंसा केली . मुख्य म्हणजे तिने या मुलीला दत्तक घेण्यापूर्वी जवळपास ११ पालकांनी तिला स्वीकारण्यास नकार दिला होता . पण , सनीने या चिमुकलीला पाहताच तिला आपलंसं करण्याचा निर्णय घेत कुटुंबाचा त्रिकोण पूर्ण केला .


रिलायन्स जिओ आणि त्याबरोबरच बाजारात सुरु असलेल्या स्पर्धेत आपला टिकाव लागावा यासाठी टेलिकॉम कंपन्या एकाहून एक ऑफर्स जाहीर करत आहेत . नुकतेच व्होडाफोननेही आपले दोन नवीन प्लॅन लाँच केले आहेत . आपल्या जुन्या ग्राहकांना बांधून ठेवण्यासाठी तसेच नवीन ग्राहकांना जोडण्यासाठी कंपनीने हे नवे प्रीपेड प्लॅन लाँच केल्याचे बोलले जात आहे . या प्लॅनची किंमत ७९९ आणि ५४९ आहे . यामध्ये ७९९ रुपयांच्या प्लॅनमध्ये ग्राहकांना दररोज ४ . ५ जीबी इंटरनेट डेटा आणि ५४९ च्या प्लॅनमध्ये ३ . ५ जीबी कॉलिंगची सुविधा देण्यात आली आहे . याबरोबरच ठराविक मेसेजही मोफत देण्यात येणार आहेत . जिओच्या डेटा प्लॅनला टक्कर देण्यासाठी हे दोन नवे धमाकेदार प्लॅन आणले आहेत . सध्या हे नवीन प्लॅन वोडाफोनने काही ठराविक सर्कलमध्येच लाँच केले आहेत . या दोन्ही प्लॅनची वैधता २८ दिवसांची असेल असे सांगण्यात आले आहे . सध्या जिओच्या ७९९ रुपयांच्या प्लॅनमध्ये तुम्हाला ५ जीबी इंटरनेट डेटा मिळतो तर जिओच्या ५०९ रुपयांच्या प्लॅनमध्ये २८ दिवसांसाठी ४ जीबी डेटा देण्यात येत आहे . त्यामुळे मोबाईलच्या बाजारातील स्पर्धा येत्या काळात आणखी वाढत जाण्याची शक्यता आहे .


ब्रिस्टल : ब्रिस्टलच्या मैदानावर तिसर्या निर्णायक टी२० सामन्यात रविवारच्या सुट्टीचा फायदा घेत खचाखच भरलेल्या प्रेक्षकांना सामना चालू झाल्यापासून चौकार षटकारांची बरसात अनुभवायला मिळाली . खेळपट्टी फलंदाजीला पोषक होती आणि मैदानही काहीसे छोटे होते ज्याचा पुरेपूर फायदा फलंदाजांनी घेतला . जेसन रॉयने अंगात वारे संचारल्याप्रमाणे तुफानी फटकेबाजी करून इंग्लंडला १९८चा धावफलक उभारून दिला . संघाला गरज असताना रोहित शर्माने नितांत सुंदर फलंदाजी केली . नाबाद खेळी करणार्या रोहित शर्माने ब्रिस्टलच्या सामन्याबरोबर टी२० मालिका भारतीय संघाला जिंकून दिली . अर्थातच रोहित शर्माला सामन्याचा मानकरी ठरवण्यात कोणाला कठीण गेले नाही . मोठ्या धावसंख्येचा पाठलाग करायचा झाल्यास चांगली सुरुवात व्हावी लागते . शिखरने ती करून दिली पण नंतर लगेच बाद झाला . लोकेश राहुलचा ख्रीस जॉर्डनने अविश्वसनीय झेल पकडला . रोहित शर्माला आज झकास लय सापडली होती . पट्टीचा वादक तबल्यातून जसा आवाज काढतो तसा आवाज रोहितच्या बॅटमधून फटका मारल्यावर ऐकायला मिळत होता . रोहितने अर्धशतक कधी पूर्ण केले समजलेच नाही . एव्हाना फलंदाजीला आलेल्या विराट कोहलीचा जम बसू लागला होता . रोहितचे काही षटकार असे होते की विराट चक्रावून गेला . बरोबर १० षटके पूर्ण होताना भारताच्या धावांचे शतक फलकावर लागले . षटकामागे १०धावांची सरासरी राखायला विराट - रोहितला फारसे कठीण जात नव्हते . ८९ धावांची सुंदर भागीदारी करून विराट जॉर्डनला ४३ धावांवर बाद झाला . सुरेश रैना आणि धोनी अगोदर हार्दिक पंड्या मोक्याच्या क्षणी फलंदाजीला आला . ४ षटकात ४४ धावा अजून करायच्या बाकी होत्या . जॅक बॉलला दोघा फलंदाजांनी मिळून तीन चौकार ठोकले आणि धावगती आवाक्यात आणली . संघाला दिमाखात विजयी करताना रोहितने १०० तर हार्दिक पंड्याने ३३ धावा केल्या . ५५चेंडूत शतक पूर्ण करणार्या रोहित शर्माला सर्वच्या सर्व प्रेक्षकांनी उभे राहून टाळ्या वाजवत मानवंदना दिली . तब्बल ८ चेंडू राखून भारतीय संघाने विजय हाती घेतला . त्याअगोदर नाणेफेक जिंकून विराट कोहलीने गोलंदाजी करायचा निर्णय घेतला . अंतिम ११ जणांच्या यादीतून भुवनेश्वर कुमार आणि कुलदीप यादवला वगळले होते हा निर्णय धक्कादायक होता . जेसन रॉय आणि जोस बटलरने अशक्य हल्ला गोलंदाजांवर चढवला . पाचव्या षटकात संघाचे अर्धशतक फलकावर लागले . जेसन रॉयने हार्दिक पंड्याला पहिल्या षटकात ४ - ४ - ६ - ६ - १ - १ असे फटकावले ज्याला क्रिकेटच्या भाषेत स्थानिक फोन नंबर लिहून देणे म्हणले जाते . २३ चेंडूत अर्धशतक करणारे जेसन रॉय नावेचे वादळ ६७ धावा करून शमले . पहिल्या षटकात २२ धावा देणार्या हार्दिक पंड्याने दुसर्या टप्प्यात गोलंदाजीला आल्यावर एकाच षटकात कप्तान मॉर्गन आणि धोकादायक ठरू बघणार्या अलेक्स हेल्सला बाद केले . त्यानंतर पंड्या थांबला नाही त्याने बेन स्टोकस् आणि ब्रेअर्स्टोला बाद केले . सतत फलंदाजांना बाद करण्यात यश आल्याने अखेर ९ बाद १९८वर धावा रोखता आले .


आशियाई क्रीडा स्पर्धेत पदकाच्या आशा असलेला भारतीय स्क्वॉश संघ मात्र मार्च महिन्यापासून प्रशिक्षकाच्या प्रतीक्षेत आहे . भारतीय संघाचे इजिप्तचे प्रशिक्षक अश्रफ अल कारागुई सोडून गेल्यानंतर नव्या प्रशिक्षकाची नियुक्तीच करण्यात आलेली नाही . प्रशिक्षकाच्या अभावी भारतीय स्क्वॉश खेळाडू वैयक्तिक पातळीवर सराव करत आहेत . स्क्वॉश संघटनेकडून प्रशिक्षक म्हणून कुणाच्याही नावाची शिफारस झाली नसल्याचे क्रीडा प्राधिकरणाचे म्हणणे आहे . याचा परिणाम भारतीय खेळाडूंच्या कामगिरीवर होत आहे . सौरभ घोषाल , ज्योश्ना चिनप्पा इंग्लंडमध्ये प्रशिक्षण घेत आहेत . दीपिका पल्लिकल भारताचे प्रशिक्षकपद सोडणाऱ्या कारागुई यांच्याकडेच इजिप्तमध्ये वैयक्तिक प्रशिक्षण घेत आहे . सौरभ म्हणाला , " " आशियाई क्रीडा स्पर्धेसारख्या महत्त्वाच्या स्पर्धेपूर्वी भारतीय संघाने एकत्रित सराव करणे अपेक्षित आहे ; पण सध्या तरी हे शक्य दिसत नाही . कारागुईंसारख्या ज्येष्ठ प्रशिक्षकाला गमावणे हे धक्कादायक आहे . आता त्यांच्याइतका तुल्यबळ प्रशिक्षकाचा शोध अजून संपत नाही , हे याहून मोठे दुर्दैव आहे . ' ' आशियाई स्पर्धेसाठी राष्ट्रीय प्रशिक्षक सायरस पोंचा आणि माजी राष्ट्रीय विजेती भुवनेश्वरी कुमारी संघाबरोबर जाणार आहेत . मात्र , यानंतरही भारतीय खेळाडूंना त्यांची खूप कमी मदत होईल असे वाटते . आम्हाला एकमेकांवरच अधिक अवलंबून राहावे लागेल , असे खेळाडूंचे म्हणणे आहे .


इके गुनडॉगनच्या दोन गोलच्या जोकावर मँचेस्टर सिटीने बार्सिलोनाला ३ - १ असा धक्का देत दमदार विजयाची नोंद केली . बार्सिलोनाकडून एकमेव गोल लिओनेल मेस्सीने केला . यापूर्वी झालेल्या सामन्यात सिटीला बार्सिलोनाकडून पराभव पत्करावा लागला होता . या पराभवाचा वचपा सिटीने या सामन्यात काढला . या पराभवानंतरही बार्सिलोनाने स्पर्धेच्या ‘क’ गटामध्ये अव्वल स्थान कायम राखले आहे . अन्य एका लढतीमध्ये अँटोनी ग्रिझमनच्या दोन गोलच्या जोरावर अॅटलेटिको माद्रिदने रोट्सोव्ह संघावर २ - १ असा विजय मिळवला . दडपणाखाली खेळल्या गेलेल्या या सामन्यात बार्सिलोनाने चांगली सुरुवात केली . सामन्याच्या २१व्या मिनिटाला मेस्सीने गोल करत संघाला चांगली सुरुवात करून दिली . या गोलमुळे बार्सिलोनाचे मनोबल कमालीचे उंचावले होते . बार्सिलोना गेल्या सामन्यासारखाच या लढतीमध्येही दमदार विजय मिळवेल , अशी आशा त्यांच्या चाहत्यांना होती . पण त्यांच्या या आशेवर सिटीच्या गुनडॉगनने विरजण पाडले . गुनडॉगनने सामन्याच्या ३९व्या मिनिटाला पहिला गोल करत संघाला १ - १ अशी बरोबरी करून दिली . मध्यंतरापर्यंत हा सामना १ - १ अशा बरोबरीत होता . मध्यंतरानंतर काही मिनिटांमध्येच सिटीला दुसरा गोल करण्यात यश मिळाले . के . डी . ब्रुयनने सामन्याच्या ५१व्या मिनिटाला गोल केला . त्यानंतर पुन्हा एकदा गुनडॉगनने ७४व्या मिनिटाला गोल करत संघाच्या विजयात सिंहाचा वाटा उचलला .


बॉलीवूडचा दबंग खान सलमान याने प्रत्येक गोष्ट करून पाहिलीयं . अभिनयाव्यतिरिक्त त्याने गाणं म्हटलंय , पेन्टिंग केली आणि चित्रपटही काढले आहेत . ‘बिइंग ह्यूमन’ या त्याच्या ब्रॅण्ड अंतर्गत कपडे आणि एक्सेसरीज विकून होणारा नफा तो दान करतो . पण त्याचसोबत आता सलमान खान त्याच्या स्वतःच्या सिनेमागृहात चित्रपट दाखविणार आहे आणि तेही स्वस्त दरात . सलमान खानचे स्वतःचे सिनेमागृह सुरु करण्याचे स्वप्न लवकरच पूर्ण होणार आहे . हे सिनेमागृह सुरु करण्याची तयारी शेवटच्या टप्प्यावर येऊन पोहचली आहे . सलमान खान ‘ बिइंग फिल्मी’ अंतर्गत सिनेमागृहांची चेन सुरु करणार आहे . याची सुरुवात महाराष्टातून होईल . एका संकेतस्थळाच्या वृत्तानुसार , महाराष्ट्रात सहा सिनेमागृह स्थापन करून याची सुरुवात होईल . सलमानची संपूर्ण देशभरात ‘ बिइंग फिल्मी’ अंतर्गत सिनेमागृह काढण्याची योजना आहे . पण याची सुरुवात महाराष्ट्रातील छोट्या छोट्या शहरांमध्ये सिनेमागृह सुरु करून होईल . मिळालेल्या वृत्तानुसार , सलमान सुरु करत असलेल्या सिनेमागृहाचे तिकीट दर हे इतर सिनेमागृहांच्या तिकीट दरांपेक्षा कमी असतील . ‘सुलतान’ चित्रपटाच्या प्रसिद्धीवेळीच सलमानने याबाबतचे संकेत दिले होते . सलमानच्या मते , अशी अनेक ठिकाणे आहेत जिथे सिनेमागृह नसल्यामुळे लोकं चांगले चित्रपट पाहण्यापासून वंचित राहतात . जोपर्यंत भारतात दहा ते बारा हजार नवे सिनेमागृह सुरु होत नाहीत तोपर्यंत आपल्याला भारतीय चित्रपटांची क्षमता कळणार नाही . भारतातील सर्वात जास्त लोकसंख्या ही गाव आणि लहान शहरांमध्ये असून तेथे सिनेमागृह नसल्यासारखेच चित्र आहे . तसं बघायला गेलं तर सिनेमागृह असूनही कित्येकजण मोबाईल किंवा इंटरनेटवर चित्रपट बघतात . तरीही ब - याचदा निर्मात्यांमध्ये अधिकाधिक स्क्रिन्स मिळाव्यात म्हणून भांडण होत असते . त्यामुळे लोकांनी जास्तीत जास्त चित्रपट सिनेमागृहातच जाऊन पाहावे हा संदेश सलमानला लोकांपर्यंत पोहचवायचा आहे .


मोबाईल कंपन्यांमध्ये सुरु असलेले वॉर दिवसेंदिवस अधिकाधिक वाढत असताना दिसत आहे . मागच्या काही महिन्यात अनेक कंपन्या आपली नवनवीन मॉडेल्स बाजारात दाखल करत आहेत . चीनची कंपनी असलेल्या OnePlus कंपनीचा OnePlus 6 हा फोन अखेर भारतात दाखल झाला आहे . कालच हा फोन लंडनमध्ये लाँच करण्यात आला आणि त्यानंतर तो भारत आणि चीनमध्ये लाँच करण्यात आला . या बहुप्रतिक्षीत फोनच्या किंमतीबाबत मोठ्या प्रमाणात चर्चा सुरु होती . मात्र अखेर कंपनीने या फोनची किंमत जाहीर करत या चर्चांना पूर्णविराम दिला आहे . कंपनीने आपल्या या नव्या मॉडेलची भारतातील किंमत जाहीर केली असून येत्या काही दिवसांतच हा फोन ऑनलाइन खरेदी करता येईल असेही जाहीर केले आहे . 6 जीबी रॅम आणि 64 जीबी इंटरनल मेमरी असणाऱ्या या फोनची किंमत ३४ , ९९९ रुपये आहे . तर ८ जीबी रॅम 256 जीबी मेमरी असणाऱ्या फोनची किंमत ३९ , ९९९ आहे असे लाँचिंग सोहळ्यात जाहीर करण्यात आले . प्रसिद्ध स्टार अमिताभ बच्चन हे कंपनीचे ब्रँड अँबेसिडर असून त्यांनी भारतातील फोनच्या किंमती जाहीर केल्या . या फोनला क्वालकॉम स्नॅपड्रॅगन ८४५ प्रोसेसर देण्यात आला आहे . वॉटर रेजिस्ट्ंट असल्याने त्याचा पाण्याशी संपर्क आला तरीही तो खराब होणार नाही . या शिवायही इतर अनेक आकर्षक फिचर्स देण्यात आले आहेत . ६ . २८ इंचाचा डिस्प्ले असलेल्या या फोनला २ . ८ गिगाहार्डजचा ऑक्टाकोअर प्रोसेसर देण्यात आला आहे . ३३०० मिलिअॅम्पियर्सची बॅटरी देण्यात आली आहे . फोनचा लूक अतिशय आकर्षक असून त्याची पाठीमागची बाजू सिरॅमिकची असेल असे सांगण्यात आले आहे . iPhone X प्रमाणे विशेष नॉच देण्यात आलेला आहे . मात्र ज्यांना हा नॉच नको असेल त्यांना तो लपविता येईल अशी सुविधाही करण्यात आली आहे . या फोनला OnePlus 5T प्रमाणे ३ कॅमेरे देण्यात आले आहेत . एकूण तीन कॅमेरे देण्यात आले असून २० आणि १६ मेगापिक्सलचे रिअर कॅमेरे असतील , तर फ्रंट कॅमेरा २० मेगापिक्सलचा असेल .


क्रीडामंत्री विनोद तावडे यांच्याकडून महाराष्ट्रातील ऑलिम्पिकपटूंचा सत्कार ‘राज्यातील खेळाडूंना अधिक अर्थसाहाय्य मिळवून देण्यासाठी सरकारचा प्रयत्न आहे . पण खासगी उद्योग समूहाच्या माध्यमातूनसुद्धा यासाठी राज्य सरकार प्रयत्न करेल , ’ असे शालेय शिक्षण , क्रीडा व युवक कल्याणमंत्री विनोद तावडे यांनी महाराष्ट्राच्या ऑलिम्पिकपटूंचा सत्कार करताना सांगितले . रिओ ऑलिम्पिकमध्ये सहभाग घेतलेल्या प्रार्थना ठोंबरे ( टेनिस ) , दत्तू भोकनळ ( नौकानयन ) , आयोनिका पॉल ( नेमबाजी ) , धावपटू ललिता बाबर आणि कविता राऊत यांचा सत्कार तावडे यांनी केला . या वेळी तावडे यांनी खेळाडूंच्या पालकांशीही संवाद साधला . या वेळी शालेय शिक्षण व क्रीडा विभागाचे प्रधान सचिव नंदकुमार , सहसंचालक नरेंद्र सोपल , उपसंचालक एन . बी . मोटे , चंद्रकांत कांबळे , मुंबई जिल्हा क्रीडा अधिकारी सुवर्ण बारटक्के , वर्षां उपाध्ये आदी उपस्थित होते . प्रसारमाध्यमांना गृहीत धरले महाराष्ट्राच्या ऑलिम्पिकपटूंचा शुक्रवारी सत्कार करण्याचे क्रीडामंत्र्याने ठरवले असले तरी या वेळी त्यांनी प्रसारमाध्यमांना गृहीत धरून औपचारिक आमंत्रण दिले नाही . हा कार्यक्रम सकाळी ९ . ३० वाजता आयोजित करण्यात आला होता , पण याबाबत फक्त काही मिनिटांपूर्वी प्रसारमाध्यमांच्या प्रतिनिधींना अनौपचारिक पद्धतीने क्रीडामंत्री सत्कार करणार असल्याची बातमी समजली . त्यामुळे बऱ्याच प्रसारमाध्यमांना या कार्यक्रमाला उपस्थित राहता आले नाही .


बॉल टॅम्परिंग प्रकरणानंतर अस्वस्थ झालेल्या डेव्हिड वॉर्नरने पत्रकार परिषद घेत ऑस्ट्रेलियाकडून क्रिकेट खेळण्याची उरलीसुरली आशाही मावळली आहे असे म्हणत आपल्या उपकर्णधार पदाचा राजीनामा दिला आहे . शनिवारी झालेल्या पत्रकार परिषदेत डेव्हिड वॉर्नरलाही अश्रू अनावर झाले . अत्यंत भावनिक होत त्याने यापुढे आपल्याला आता ऑस्ट्रेलियाकडून क्रिकेट खेळायला मिळेल अशी आशाही वाटत नसल्याचेही त्याने म्हटले आहे . बॉल टॅम्परिंग प्रकरणी स्मिथ आणि वॉर्नर या दोन्ही खेळाडूंवर १२ महिन्यांची बंदी घालण्यात आली आहे . मात्र शनिवारी झालेल्या पत्रकार परिषदेत डेव्हिड वॉर्नरने आपली हताश प्रतिक्रिया व्यक्त करत आता आपले ऑस्ट्रेलियन क्रिकेटमधले करियर संपल्यात जमा आहे अशीच भावना व्यक्त केली . बॉल टॅम्परिंग प्रकरणामुळे ऑस्ट्रेलियन क्रिकेट संघाची चांगलीच बदनामी झाली . मात्र मला हा विश्वास आहे की टीम ऑस्ट्रेलिया पुन्हा एकदा नव्या जोषात आणि नव्या उत्साहात परत येईल . मी त्या संघाचा भाग आता नसेन असेच मला वाटते आहे कारण एवढे सगळे प्रकरण झाल्यावर मला वाटत होते की कदाचित मला मी जी चूक केली आहे त्यासाठी मला माफ केले जाईल . मात्र आता माफी मिळण्याची उरलीसुरली आशाही मावळली आहे . त्यामुळे मला वाटत नाही की यापुढे मी टीम ऑस्ट्रेलियाचा भाग असेन असे म्हणत त्याने देशाची माफी मागितली आहे . शनिवारच्या पत्रकार परिषदेत बॉल टॅम्परिंगबाबत डेव्हिड वॉर्नरने वारंवार खेद व्यक्त केला . हे सगळे प्रकरण घडल्यावर डेव्हिड वॉर्नरने पहिल्यांदाच पत्रकार परिषद घेतली . ऑस्ट्रेलियाच्या प्रत्येक नागरिकाची मी माफी मागतो . तुम्ही क्रिकेटप्रेमी नसलात तरीही तुमची माफी मागतो . माझ्या एका चुकीच्या निर्णयामुळे देशाची प्रतिष्ठा धुळीला मिळाली . त्यासाठी मी तुम्हा सगळ्यांची कितीही वेळा माफी मागायला तयार आहे . मी टीम ऑस्ट्रेलियाचा उप कर्णधार म्हणून मुळीच चांगली कामगिरी करू शकलो नाही असेही वॉर्नरने म्हटले आहे .


‘मै उडना चाहता हूँ , दौडना चाहता हूँ , गिरना भी चाहता हूँ… बस रुकना नही चाहता’ असं म्हणणारा बनी आठवतोय का , असा प्रश्न विचारला की सर्वांच्याच डोळ्यासमोर ‘ये जवानी है दिवानी’ हा चित्रपट उभा राहतो . रणबीर कपूर , दीपिका पदुकोण , कल्की कोचलीन , आदित्य रॉय कपूर यांच्या महत्त्वाच्या भूमिका असणारा हा चित्रपट पाच वर्षांपूर्वी प्रदर्शित झाला आणि बॉक्स ऑफिसवर त्याचाच डंका वाजला . या चित्रपटातील प्रत्येक पात्राला प्रेक्षकांचं प्रेम मिळालं . मग ती ‘नैना तलवार’ म्हणू नका , ‘बनी’ म्हणजेच ‘कबीर’ म्हणू नका किंवा सतत स्वॅगमध्ये असणारी ‘अदिती’ म्हणू नका . बरं या साऱ्यांमध्ये ‘अवि’ला विसरुन चालणार नाही बरं . आयान मुखर्जी दिग्दर्शित या चित्रपटाचं कथानक आणि कलाकारांचा अभिनय या साऱ्याची एक अशी घडी बसली जी खऱ्या अर्थाने अनेकांनाच फ्रेंडशिप गोल्स , रिलेशनशिप गोल्स आणि स्वतःचं असं अस्तित्वं देऊन गेली . एक - दोनदा नव्हे तर , तब्बल दहा - पंधरावेळा हा चित्रपट पाहणाऱ्यांची यादीही बरीच मोठी आहे . मुळात हा चित्रपट इतका लोकप्रिय का , हा प्रश्न आजवर बऱ्याचदा विचारला गेला . चला तर मग , नजर टाकूया सर्वांच्याच आवडीच्या ‘ये जवानी है दिवानी’विषयी चाहत्यांच्या मनात इतकी आत्मियता का आहे , यासंबंधीच्या काही कारणांवर… रणबीर आणि दीपिकाची केमिस्ट्री - प्रेमाची वेगळीच परिभाषा या चित्रपटाने देऊ केली . त्यातही रणबीर ( बनी ) आणि दीपिका ( नैना ) ही स्टार जोडी मुख्य भूमिकेत असल्यामुळे त्यांच्यात खुलणारं ऑनस्क्रीन प्रेम चाहत्यांच्या मनाचा ठाव घेऊन गेलं . इतकच नव्हे तर , प्रेमाच्या आणाभाका घेणाऱ्या अनेकांनीच या बनी आणि नैनाच्या जोडीला आपल्या आदर्शस्थानी ठेवलं . संगीत - ‘बलम पिचकारी’ म्हणत होळीचे रंग म्हणू नका किंवा मग ‘इलाही’ आणि ‘कबीरा’ ही गाणी म्हणू नका . ‘ये जवानी…’ मधील प्रत्येक गाणं हे त्या त्या वेळी त्या त्या दृश्यासाठी अतिशय सुरेखरित्या शोभून गेलं आणि चित्रपटाला खऱ्या अर्थाने चार चाँद लावून गेलं . त्यातच ‘बद्तमीज दिल माने ना’ म्हणत थिरकणाऱ्या रणबीरने पुन्हा एकदा तरुणींच्या काळजाचा ठोका चुकवला होता असं म्हणायला हरकत नाही . मैत्री - हल्ली धकाधकीच्या आणि अत्यंत साचेबद्ध आयुष्य जगण्यात प्रत्येकजण इतका व्यग्र झाला आहे की मित्रमंडळींसोबत वेळ व्यतीत करण्याची संधी तशी फार कमी मिळते . पण , हा चित्रपट मैत्रीलाही तितक्याच समर्पकपणे आपल्यासमोर मांडून गेला . दंगा करणारे , मदत करणारे , खिल्ली उडवणारे वेळ पडल्याल रागे भरणारे मित्र नेमके काय असतात याचीच प्रचिती ‘ये जवानी है…’च्या निमित्ताने आली . वाचा : Top 5 : ‘संजू’आधीही ‘या’ वास्तवदर्शी बायोपिकने जिंकलेली प्रेक्षकांची मनं आयुष्याच्या मार्गावर चालणाऱ्यासाठीची महत्त्वाची शिकवण - फक्त प्रेम आणि मैत्रीच या चित्रपटाचा गाभा नव्हते . तर आयुष्याच्या वळणवाटांवर चालण्यासाठीची अत्यंत महत्त्वाची शिकवणही या चित्रपटातील काही पात्रं देऊन गेली . कितीही प्रयत्न आणि आटापीटा केला तरीही काही गोष्टींना आपण मुकतोच . त्यामुळे या क्षणाला जिथे आहात त्या क्षणाचाच मनमुराद आनंद घ्या ही अत्यंत महत्त्वाची शिकवण या चित्रपटाने दिली . त्याशिवाय , ‘वक्त किसीके लिये नही रुकता , बितता वक्त है खर्च हम होते है’ , ही ओळही बरंच काही सांगून गेली . प्रवासावेड्यांसाठी परवणी - रटाळ आयुष्यापासून थोडी उसंत घेत निसर्गाच्या सानिध्ध्यात काही क्षण व्यतीत करण्यासाठीही या चित्रपटाने अनेकांना प्रेरित केलं . ट्रेकिंग , मित्रमंडळी आणि निस्वार्थपणे सौंदर्याची उधळण करणारा निसर्ग या चित्रपटाच्या निमित्ताने प्रेक्षकांच्या भेटीला आला . ही प्रवासवेड्या मंडळींसाठी एक प्रकारची परवणीच होती . त्यामुळे ‘ये जवानी है दिवानी’ हा फिरस्त्यांसाठीही खऱ्या अर्थाने आवडीचा चित्रपट ठरला .


जगाची थाळी आजकालच्या मुलांना पास्ता प्रिय असला तरी त्याच्या जवळ जाणारा आपला पदार्थ म्हणजे वरणफळ . पण पास्त्याला आहे ते ग्लॅमर आपल्या वरणफळांना मिळालेलं नाही . वरणफळे ! चकोल्या ! डाळ ढोकली ! नाव काहीही वापरले तरी नुसते नाव ऐकले तरी उबदार काही खोल उतरते मनातून पोटात . वाफाळते कढत सुगंधी वरण , त्यात किंचित भाजक्या जिऱ्या - खोबऱ्याचा स्वाद , हळुवार वितळून तरंगणारे साजूक तूप आणि या जादूई डोहात चमचा बुडवून वर काढला की वर येणारा लुशलुशीत कणकेचा चौकोन ! किंचित फुंकर घालून तोंडात घास घातला की त्या तुपासारखे आपणच वितळू का काय असे वाटून जाते . राजस्थानच्या मारवाड प्रदेशातून गुजरातेत आलेला हा पदार्थ महाराष्ट्रातदेखील छान रुजला . साधीशी कृती , तरी अतिशय चविष्ट आणि पोषक असे वन डिश मिल म्हणजे वरणफळे ! यात डाळीतून मिळणारी प्रथिने आहेत . हव्या असल्यास यात निरनिराळ्या भाज्या घालता येऊ शकतात . तिखट आणि मसाले बदलून किंवा कमी जास्त करून घेता येतात आणि गव्हाच्या पिठातून काबरेहायड्रेट्सदेखील जातात . साजूक तूप आणि सोबतीला लोणचे असेल तर सर्वागसुंदर आहार आपल्याला एकाच पदार्थातून मिळतो ! वरणफळाचे कोणतेच लागेबांधे मला शोधायचेच नव्हते , तरी एक गमतीशीर संधी माझ्याकडे आयती चालून आली , निरनिराळ्या देशांतले काही मित्र घरी येणार होते . सगळ्यांना आवडेल , निराळे काही खाल्ल्याचे समाधान मिळेल , असे काही मोजकेच पदार्थ करायचे होते . समांतर पदार्थ करावे असे ठरवले , म्हणजे भारतातले निराळे पदार्थ चाखता येतील आणि बटर चिकन नानपासून या सगळ्यांची गाडी जरा पुढे सरकेल ! प्रत्येक देशाप्रमाणे मी समांतर पदार्थ शोधू लागले , अमेरिकन स्लाइडर्स असतात , आपल्याकडे खिमा पाव . विगन स्लाइडर म्हणून आपली दाबेली ठेवली . ब्रिटिश टीच्या जागी चहा , इटालियन पास्ताच्या जागी खीर का , असा विनोद करता करता लक्षात आले , वरणफळे हॅण्डमेड फ्रेश पास्तासारखी असू शकतात आणि राईस पुिडगच्या जागी फिरनी असा उलटसुलट बेत तयार झाला ! निराळे भारतीय पदार्थ बघून थोडे आश्चर्य वाटले तरी प्रत्येकाला काही ओळखीचे त्यात सापडले ! पास्ता हा जगभर नावाजलेला पदार्थ . पास्ता हा इटालियन असे समीकरण पक्के रुजले आहे . पास्त्याबद्दल एक आख्यायिका आहे . मार्को पोलो चीनला पोचला , तेव्हा त्याने गव्हाच्या शेवया / नूडलसदृश प्रकार आयात करून लगाना नावाचा पास्ता इटलीत आणला , रुजवला . पण हे खरे नाही . स्वतःचा पास्ता खपावा म्हणून १९३० साली एका कॅनेडियन कंपनीने मार्को पोलोची गोष्ट खोडसाळपणे पसरवलेली होती . अमेरिकन खाद्यसंस्कृतीचे विख्यात अभ्यासक , लेखक जेफ्री स्टाईनगार्टन यांच्या म्हणण्यानुसार पास्ता अरबी व्यापाऱ्यांकडून सिसिली या इटालियन शहरात साधारण नवव्या शतकात पोचला . त्याच सुमारास ग्रीसमध्ये अशाच प्रकारच्या अन्नपदार्थाच्या नोंदी आढळतात . पास्ता हा शब्द मुळात इटालियन , जो लॅटिनमध्ये पास्ता कणिक , पेस्ट्री केक अशा अर्थाने वापरला जात असे . पहिल्या , दुसऱ्या शतकापर्यंत तळलेली कणिक वापरून बनवलेल्या पदार्थाला पास्ता असे संबोधले जात असे . पाचव्या शतकातल्या काही पुस्तकांत लगाना नावाचा पदार्थ आढळतो , ज्यात कणिक आणि मांसांचे थर देऊन केलेला पदार्थ अशा नोंदी आढळतात . आजच्या काळातला लझानिया अशाच पद्धतीने बनवला जातो . जेरुसलेम ताल्मूद या ग्रंथात इत्रियम नावाने एक पदार्थ आढळतो . जो पदार्थ केवळ मदा आणि पाणी घालून बनवलेला आहे , अशी उकळलेली कणिक खाणं धर्मानुसार ग्राह्य़ मानलं जावं का नको या प्रश्नासंदर्भात हा उल्लेख आहे . अरबी वैद्य / अभ्यासक इसोबार अली यांच्या शब्दकोशात , पुढे ११५४ साली मुहम्मद अल इद्रिसी या लेखकाने इत्रिय्या किंवा इत्रियमचा उल्लेख केलेला आहे . इत्रिय्या हे सिसिलीहून निर्यात केल्याच्या नोंदी आहेत . सध्याचा पास्ता इत्रियमशी साधम्र्य असलेला आहे . साधारण १३व्या १४व्या शतकापासून हाताने ताजा पास्ता करून खाण्याचे प्रमाण वाढले तर १५व्या शतकापर्यंत लांबच्या प्रवासासाठी , खलाशी , व्यापाऱ्यांसाठी सोयीचा म्हणून वाळवलेला पास्ता अधिक लोकप्रिय झाला . अशा सोयीस्कर बदलामुळे वाळवलेला पास्ता युरोपातून व्यापारीमार्गाद्वारे जगभर फिरला . या पदार्थाची कृतीदेखील अतिशय साधी . मदा किंवा अतिशय बारीक दळलेली कणिक घेऊन त्यात अंडी घालून पीठ व्यवस्थित मळून घ्यायचे , त्याचा तुकतुकीत गोळा होईपर्यंत ही कणिक ितबून , तिला थोडे बाजूला ठेवून द्यायचे . पुढे तिचे उंडे घेऊन त्याची लांबलचक पोळी लाटून त्याचे विविध आकार करायचे . किंचित पीठ लावून मीठ घातलेल्या पाण्यात हे तुकडे उकळून त्यावर हवा तो सॉस घालून आस्वाद घ्यायचा . सुरुवातीच्या काळात हे आकार हाताने केले जात असत , त्यामुळे लांब , विविध रुंदीच्या पट्टय़ा , शंख आणि सुरनळ्या असेच आकार असत . हे नुसते उकळून खाल्ले जात किंवा त्यावर गोड पाक किंवा चीज असे काही घालूनदेखील खात असत . इटालियन भिकारी हे खात . पुढे तेथील राजाला याची चव आवडल्याने , त्यात वेगाने नावीन्यपूर्ण प्रयोग होऊ लागले . १८व्या शतकात , रोमन शेफ फ्रान्सिस्को लेओनार्दी यांच्या पुस्तकात , टोमॅटो सॉसचा शोध लागल्याची नोंद आढळते . तोवर नुसता हाताने घेऊन खाण्याचा पास्ता हा पदार्थ रसदार होऊन , काटय़ा - चमच्याने खाण्याचा प्रघात पडला . पास्ताचे मोठय़ा प्रमाणावर उत्पादन यांत्रिकीकरणाच्या युगात सुरू झाले . वाळवलेल्या पास्ताचे ३१० आकार निर्माण करण्यात आले , त्यांची विशिष्ट मापे , आकार नावांसहित इटलीत रुजले . प्रत्येक आकाराला इटलीच्या विविध प्रांतांत निरनिराळ्या नावाने संबोधले जाते , तशी १३०० नावे ही अधिकृत म्हणून नोंदवली गेली आहेत . इटलीत १० मे २०१४ रोजी चक्क पास्ताचे संग्रहालय उघडण्यात आले ! इटालियन लोक या पदार्थावर किती बेहद्द प्रेम करतात हे यातून स्पष्ट होते ! पास्ता अतिशय साचेबद्ध , प्रमाणबद्ध प्रक्रियेने बनवला जातो . त्यातील गव्हाचा दर्जा , पाण्याचे प्रमाण , सगळे ठरलेले आहे . पास्त्याच्या दोन मुख्य उपशाखा आहेत - ताजा पास्ता ( pasta fresca ) आणि सुकवलेला पास्ता ( pasta secca ) . पास्ता प्रामुख्याने तीन प्रकारे वापरला जातो . पास्ता अस्युत्ता ( pasta asciutta ) यात केवळ उकडलेल्या पास्तावर निरनिराळे सॉस ओतले जातात . पास्ता इन ब्रोडो ( pasta in brodo ) यात पातळसर सूप सारख्या पदार्थात पास्ता सोडला जातो . पास्ता अल फोर्नो ( pasta al forno ) या प्रकारात सॉस घालून बनवलेला पास्ता बेक केला जातो . पूर्वी पास्ता जेवणाच्या सुरुवातीला खाल्ला जात असे , पुढे तो जेवणाचा मुख्य भाग बनला , जोडीला ब्रेड आणि सलाड खाण्याचादेखील प्रघात पडला . पास्ता हा नानाविध प्रकारे खाता येत असल्याने , त्यातील काही प्रकार हे गरम तर काही गार खाल्ले जातात . यात विविध वनस्पती , भाज्या आणि चीज घालून असंख्य पद्धतीने या साध्याशा पदार्थाला नटवता येते . पास्ता इन ब्रोडो हा प्रकार वरणफळांच्या जवळ जाणारा वाटतो . वाळवलेला पास्ता लोकप्रिय असला तरी खवय्ये पास्ता ताजा करून खाणे पसंत करतात . ताजा , हाताने बनवलेला पास्ता इन ब्रोडो , हा नावाजलेल्या इटालियन रेस्तराँमध्ये मिळणारा खास पदार्थ असतो . ताजा पास्ता बनवण्याची अनेक यंत्रेदेखील उपलब्ध असतात . अगदी आपले साधे नागमोडी कापणारे कातणे असते , तशातली काही अवजारे ते छोटी यंत्रे असे अनेक प्रकार आहेत . साधीशी कणीक घेऊन त्याचे इतके महाकाय साम्राज्य इटालियन लोकांनी बनवले आहे की , आज जगभर पास्ता लोकप्रिय झाला आहे . प्रत्येक प्रकाराचे नाव निराळे , सॉस निराळे , त्यासोबतचे सलाड आणि दारूचे प्रकारदेखील निराळे असे गुंतागुंतीचे शास्त्र बनले आहे . किंचित गांगरल्यासारखे झाले , तरी आपल्याकडचे यासारखे अन्नप्रकार हळूहळू लुप्त होत चालल्याची खंतदेखील वाटली . सुक्या पास्ताचे मराठी / कोकणी लागेबांधे आठवले – गव्हले , नखुले , परडय़ा , बोटवे , सरवले आणि मालत्या ! प्रत्येक नव्या सुनेसोबत रुखवतात येणारे हे प्रकार आताशा कमी होऊ लागले आहेत . मात्र पास्त्याचे खरे - खोटे अनेक प्रकार रस्तोरस्ती लोकप्रिय होत चालले आहेत . असाच समृद्ध असलेला आपला वारसा आपण कधी स्वीकारणार ? साजरा करणार आणि जगभर पोहोचवणार ? प्राजक्ता पाडगावकर – response . lokprabha @ expressindia . com


Xiaomi कंपनीच्या Redmi Y2 आणि Mi TV चा आज सेल आहे . Redmi Y2 साठी amazon . in आणि mi . com वर आज दुपारी 12 वाजेपासून सेल सुरू झाला आहे . तर Mi TV साठी mi . com आणि Flipkart . com वर सेल आहे . Redmi Y2 च्या ऑफर्सबाबत बोलायचं झालं तर हा फोन अॅमेझॉनवर 475 रुपयांच्या इएमआयवर खरेदी करता येणार आहे . याशिवाय या स्मार्टफोनवर एअरटेलकडून 1800 रुपयांचा कॅशबॅकही दिला जात आहे . तसंच 240GB पर्यंत डेटा मोफत मिळणार आहे . कॅशबॅक आणि डेटाची ऑफर amazon . in आणि mi . com या दोन्ही वेबसाइट्सवर आहे . या स्मार्टफोनसाठी mi . com वर एक्सचेंज ऑफर देखील आहे . Mi TV साठी फ्लिपकार्टवर ऑफर असून केवळ 465 रुपयांच्या इएमआयवर हा टीव्ही खरेदी करता येईल . अॅक्सिस बँकेच्या क्रे़डिट कार्डने खरेदी केल्यास 5 टक्के सूट मिळेल . Redmi Y2 च्या 3GB रॅम आणि 32GB इंटरनल मेमरी असलेल्या व्हेरिअंटची किंमत 9 हजार 999 रुपये ठेवण्यात आली आहे . तर 4GB रॅम आणि 64GB इंटरनल मेमरी असलेल्या व्हेरिअंटची किंमत 12 हजार 999 रुपयांमध्ये खरेदी करता येईल . Mi LED Smart TV 4A 32 ची किंमत 13 हजार 999 रुपये आणि 43 इंच टीव्ही 22 हजार 999 रुपयांमध्ये खरेदी करता येईल . तर 55 इंच टीव्हीची किंमत 44 हजार 499 इतकी आहे .


बॉलिवूड मध्ये अधूनमधून नेपोटिझिमचा मुद्दा तोंड वर काढत असतो . आताही हा मुद्दा सध्या चर्चेत आहे तो म्हणजे अभिनेता शाहरुख खानची लाडकी मुलगी सुहाना खानमुळे . गेल्या काही दिवसांपासून सुहाना तिच्या सोशल मिडीयावरील फोटोज् मुळे चर्चेत आहे . तिच्या बॉलिवूडमधील एन्ट्रीचीही चर्चा रंगतच असते . सुहाना आता एका प्रसिध्द मासिकाच्या मुखपृष्ठावर झळकली आहे . ' वोग इंडिया ' असं त्या मासिकाचं नाव आहे . शाहरुख खाननेही तिच्यासाठी सोशल मिडीयावरुन आनंद व्यक्त केला आहे . ' वोग इंडिया ' च्या मुखपृष्ठावर झळकण्यासाठी सुहानाने असे काय केले आहे ? असा प्रश्न सध्या नेटकरी विचारत आहेत . सोबतच घराणेशाहीचं उदाहरण म्हणूनही नेटकऱ्यांनी या मुखपृष्ठाबाबत टिका केली आहे . सुहाना सध्या शिक्षण घेत आहे . ती बॉलिवूडशी निगडीत कोणत्या प्रोजेक्टचाही भाग नाही . तरी सुहाना ' वोग इंडिया ' सारख्या प्रतिष्ठीत मासिकासाठी फोटोशूट करते म्हणजे तिने असं काय मिळवलं आहे ? असं म्हणून सुहानाला इतक्या मोठ्या प्लॅटफॉर्मवर दिल्या जाणाऱ्या महत्त्वावर प्रश्नचिन्ह उभे केले जात आहे . करण जोहरचं धर्मा प्रोडक्शन सुहाना खानला लवकरच बॉलिवूडमध्ये लॉन्च करणार असल्याचं बोललं जात आहे . गौरी खाननेही मुलगी सुहानाचे फोटो शेअर करत वोग मासिकाचे आभार मानले आहे . आपण एका क्लिकवर ताजे अपडेट्स आपल्या मोबाईलमध्येही मिळवू शकता .


" बांगलादेशने चांगल्या खेळपट्टीचा फायदा घेऊन सकारात्मक सुरुवात केली होती . डावाच्या मध्याला त्यांचा धावफलक सुदृढ दिसत होता . त्या वेळी धोनीशी चर्चा करून मी केदार जाधवला गोलंदाजी दिली आणि त्याने एक नाही तर दोनही स्थिरावलेल्या फलंदाजांना बाद करून कमाल केली . केदारचा तो स्पेल सामन्याचा टर्निंग पॉइंट ठरला ' ' , विराट कोहलीने सामन्यानंतर बोलताना सांगितले . केदार जाधवला भेटलो असता तो म्हणाला , " मला गोलंदाजीकरता चेंडू सोपवताना विराट म्हणाला की मला चौकार नसणाऱ्या तीन षटकांची अपेक्षा आहे तुझ्याकडून . धोनीशी बोलून मग आम्ही योजना आखली . नंतर धोनी आणि माझ्यात संवाद नव्हता पण डोळ्यांच्या खाणाखुणांनी आम्ही संपर्कात होतो . ज्याला मी क्रिकेटचा ब्लुटूथ म्हणेन . फलंदाज काय विचार करतोय . . . पुढच्या चेंडूवर काय करायची शक्यता आहे हे आम्ही नजरेने खुणावत होतो एकमेकांना . दोनही जम बसलेल्या फलंदाजांना मला बाद करता आले ज्याने धावगतीला ब्रेक लागले . संघ विजयी होत असताना आपण काहीतरी योगदान देऊ शकलो याचे मला समाधान आहे ' ' , केदार जाधवने म्हणाला . " " केदार अत्यंत हुशार क्रिकेटर आहे . तो निरीक्षण करून बरोबर फलंदाजाला जाळ्यात सापडवतो . उंची कमी असल्याने त्याने टाकलेला चेंडू पटकन बॅटच्या तडाख्यात येत नाही . आमच्यात नजरेने संवाद असतो आणि केदारला मला काय म्हणायचे आहे हे बरोबर कळते ' ' , धोनीने सांगितले . भारतीय संघाने बांगलादेशला सपशेल चीतपट केल्याने बांगलादेशी पाठीराख्यांची नेहमीची टिवटिव यावेळी बंद होती . " संपूर्ण क्रिकेटचे दर्शन घडवणारा सामना आम्ही खेळलो . बुमराह आणि भुवनेश्वरने परत एकदा टप्पा धरून गोलंदाजी केली . चांगल्या विकेटवर आम्ही मधल्या टप्प्यात बांगलादेशी फलंदाजांना जास्त पुढे जाऊन दिले नाही तिथेच सामना भारताकडे फिरला . नंतर शिखर आणि रोहितने सहजसुंदर फलंदाजी केली . मला माझे शतक पूर्ण न झाल्याचे अजिबात वाईट वाटत नाही . संघाने जिंकणे जास्त महत्त्वाचे आहे . सध्याच्या घडीला आम्ही खरच चांगले भक्कम क्रिकेट खेळत आहोत . रोहितची आजची फलंदाजी बघण्यालायक होती . शिखरने आणि रोहितने अशी काही दणक्यात सुरुवात करून दिली की माझा आत्मविश्वास वाढला आणि मैदानात उतरल्यापासून मी मोकळी फटकेबाजी करू शकलो ' ' , विराटने विजयाचा आनंद व्यक्त करताना सांगितले . बांगलादेशी कप्तान मशरफी मुर्तुझा सामन्यानंतर भेटला तेव्हा भारतीय संघाच्या तडाख्याने हताश झालेला दिसला . " तमीम - मुश्फीकुरच्या भागीदारीनंतर आम्ही मोठी धावसंख्या उभारणे गरजेचे होते . 300 धावा केल्या असत्या तरच भारतीय फलंदाजांवर थोडेतरी दडपण आम्ही टाकू शकलो असतो . चालू स्पर्धेतील विकेटस् अशी आहेत की सामना चालू झाला की पहिल्या 7 - 8 षटकांपर्यंतच गोलंदाजांना थोडी मदत मिळते नंतर फलंदाज आपले वर्चस्व गाजवतात . भारतीय फलंदाजांचा सध्याचा फॉर्म बघता त्यांच्याकरता 265 धावांचे आव्हान पुरेसे नव्हते ' ' , बांगलादेशी कप्तानाने कबुली दिली . शुक्रवारी विश्रांती घेऊन भारतीय संघ शनिवारी सराव करून अंतिम सामन्याच्या तयारीला लागणार आहे . श्रेय प्रशिक्षकांचे आहे चॅंम्पीयन्स ट्रॉफी स्पर्धेत भारतीय फलंदाजांच्या बॅटच्या तडाख्यातून समोर आलेला प्रत्येक संघ होरपळून निघाला आहे . शिखर धवन आणि रोहित शर्मा सोबत कप्तान विराट कोहली सातत्याने अशी काही बहारदार फलंदाजी केली आहे की मधल्या फळीतील फलंदाजांना पुरेशी संधीच मिळालेली नाही . " " हे सारे श्रेय फलंदाजी शिकवणाऱ्या प्रशिक्षकांचे आहे . संजय बांगर यांनी मला इतकी मदत केली आहे तंत्र बरोबर करायला की बोलायची सोय नाही . इंग्लंडला येण्याअगोदर आम्ही मुंबईत बीकेसी संकुलातील सराव सुविधेत जाऊन तीन तीन तास सराव केला . इंग्लंड मधील खेळपट्ट्यांवर फलंदाजी करताना काय छोटे बदल तंत्रात करायचे याचा विचार करून सराव केला ज्याचा आता फायदा होतोय . नुसते संजय बांगर नाही तर मला थ्रो डाऊन करणाऱ्या रघूचेही कौतुक करायचे आहे . रघू आम्हांला तासन्तास वेगाने चेंडू टाकून सराव देतो . त्याच्या खांद्यात अजब ताकद आहे . 150 किलोमीटरच्या वेगाने त्याने चेंडू टाकून सराव दिला की मैदानात 140च्या वेगाने येणारा चेंडू खेळताना गडबड होत नाही . म्हणून फलंदाजीतील यशाचे श्रेय मी संजय बांगर आणि रघूच्या मेहनतीला देईन ' ' , विराट कोहलीने सांगितले .


संजय लीला भन्साळींच्या ‘पद्मावत’चा धसका काही चित्रपटांनी घेतला , आणि प्रदर्शनाची तारीख पुढे ढकलली . अक्षय कुमारच्या ‘पॅडमॅन’ आणि सिद्धार्थ मल्होल्त्राच्या ‘अय्यारी’ चित्रपटांचे प्रदर्शन पुढे ढकलण्यात आले . तरीही सिद्धार्थच्या ‘अय्यारी’ला ‘पॅडमॅन’ आणि नाना पाटेकरांच्या ‘आपला मानूस’ या चित्रपटांशी स्पर्धेला सामोरे जावे लागणारच आहे . नुकत्याच दिलेल्या एका मुलाखतीत सिद्धार्थने हीच गोष्ट मांडत पॅडमॅनच्या निर्मात्यांना उपरोधिक टोला लगावला . ‘डिएनए’ला दिलेल्या मुलाखतीत सिद्धार्थ म्हणाला की , ‘९ फेब्रुवारीला फक्त माझा चित्रपट प्रदर्शित होईल आणि वेगळा प्रेक्षकवर्ग मला भेटेल , असे मला सुरुवातीला वाटत होते . मात्र जिथून सुरुवात केली , पुन्हा तिथेच येऊन पोहोचलो आहोत असे वाटू लागले आहे . स्पर्धेपासून आम्ही पळ काढत नव्हतो . पण एकाच दिवशी तीन चित्रपट प्रदर्शित झाल्यास नुकसान होणे साहजिक होते . पॅडमॅनबद्दलही प्रेक्षकांमध्ये प्रचंड उत्सुकता पाहायला मिळत आहे . आम्ही निवडलेल्या प्रत्येक तारखेवर पॅडमॅन येऊन धडकतोय आणि तो आम्हाला एकटे सोडतच नाहीये ( हसतो ) . प्रेक्षकांना कोणता चित्रपट आवडतो , हे येत्या काळात स्पष्ट होईलच . ’ वाचा : डार्विनच्या सिद्धांताचा आदिमानवांकडूनही निषेध ; सत्यपाल सिंह यांना फरहानचा टोला नीरज पांडे दिग्दर्शित ‘अय्यारी’ या चित्रपटात सिद्धार्थसोबतच मनोज बाजपेयी , रकुल प्रीत , पूजा चोप्रा , अनुपम खेर आणि नसिरुद्दीन शहा यांच्या महत्त्वाच्या भूमिका आहेत . ९ फेब्रुवारी रोजी हा चित्रपट प्रेक्षकांच्या भेटीला येणार आहे .


सिनेमा चैताली जोशी – response . lokprabha @ expressindia . com , @ chaijoshi11 प्रचंड गाजलेल्या प्रादेशिक सिनेमाचा हिंदी रिमेक बनवणं तसं आपल्याकडे काही नवीन नाही . प्रत्येक वेळी अशा सिनेमांबाबत बरीच उत्सुकता असते . अशीच उत्सुकता होती ‘सैराट’च्या हिंदी रिमेकबद्दल . त्यातच करण जोहर या सिनेमाची निर्मिती करणार म्हटल्यावर या उत्सुकतेत थोडी भरच पडली . या हिंदी सिनेमाबाबत गेलं वर्षभर बरीच चर्चा रंगली . गेल्या आठवडय़ात या सिनेमाचा ट्रेलर आला आणि पुन्हा एकदा या चर्चेला सुरुवात झाली . ‘सैराट’च्या हिंदी रिमेकमध्ये कोणते कलाकार असणार , त्याचं हिंदी नाव काय असेल , करण जोहर त्यात त्याचा नेहमीचा फिल्मी ड्रामा आणेल का , अजय - अतुलच त्या सिनेमाला संगीत देणार का , मग ‘सैराट’मधल्या गाण्यांच्याच चाली यात असणार का ; हे सगळे मुद्दे त्या चर्चेत होते . शेवटी त्यातल्या परश्या आणि अर्चीची जागा भरली आणि इशान खट्टर , जान्हवी कपूर हे दोन चेहरे प्रेक्षकांसमोर आले . यासह सिनेमाचं नावही घोषित झालं ; ‘धडक’ ! सिनेमाचं पहिलं पोस्टर प्रदर्शित झाल्यानंतर प्रेक्षकांच्या उत्सुकतेत वाढच झाली . गेल्या आठवडय़ात सिनेमाचा ट्रेलर प्रदर्शित झाला आणि पुन्हा एकदा चर्चेला उधाण आलं . जान्हवी कपूर आणि इशान खट्टर यांच्या अभिनयाची एक झलक यात बघायला मिळाली . पण या ट्रेलरनंतर अवघ्या काही मिनिटांतच सोशल मीडियावर त्याबद्दलच्या टीकेचा पाऊस पडायला सुरुवात झाली . ट्रेलर न आवडणाऱ्यांमध्ये मराठी प्रेक्षकांची संख्या अधिक आहे . ‘सैराट’ची सर ‘धडक’ला नाही असं ठाम मत असणाराही वर्ग आहे . त्या आशयाचे हॅशटॅगही दिसून आले . तसंच अनेक विनोदी पोस्ट , मेसेजही फिरू लागले . करण जोहर हा व्यावसायिकदृष्टय़ा विचार करणारा निर्माता आहे . हे त्याच्या सिनेमांवरून याआधीच सिद्ध झालं आहे . त्याने ‘धडक’ची निर्मिती करतानाही हेच केलं . जान्हवी कपूर आणि इशान खट्टर या दोन अभिनयाची कौटुंबिक पाश्र्वभूमी असलेल्या कलाकारांना सिनेमात घेतलं . शिवाय ‘सैराट’ ज्या प्रकारे ग्रामीण भागात घडला होता तसा ‘धडक’ला त्याने राजस्थानी - मेवाडी टच दिला . राजस्थानी बाज असल्यामुळे त्यात साहजिकच राजवाडे , मोठे महल दाखवणं हे ओघाने आलंच . गाण्यांच्या बाबतीतला व्यावसायिक भाग ‘सैराट’मध्ये देखील होता ; तो ‘धडक’मध्येही आहेच . ट्रेलरमध्ये दोन गाण्यांची झलक दिसतेय . त्यापैकी एक ‘झिंगाट’ आहे , तर दुसरंही पहिल्या झलकमधून तरी चांगलं आणि श्रवणीय वाटतंय . ती कदाचित ‘याडं लागलंय’ची हिंदी आवृत्ती असावी . ‘सैराट’देखील व्यावसायिक दृष्टिकोन ठेवूनच बनवला होता , पण त्यातले चेहरे फार ग्लॅमरस नव्हते किंबहुना त्यांना तसं बनवलं नव्हतं . ‘धडक’मध्ये मात्र ते दिसून येतं . जान्हवीचं हिंदी सिनेसृष्टीत पदार्पण आहे . इशानने याआधी दोन - तीन सिनेमांत काम केलं आहे . शिवाय याच वर्षी त्याचा मजीद मजिदी दिग्दर्शित ‘बियॉण्ड द क्लाऊड्स’ हा सिनेमा प्रदर्शित झाला होता . पण व्यावसायिक सिनेमा म्हणून ‘धडक’ हा इशानचा पहिलाच सिनेमा म्हणावा लागेल . जान्हवी कपूर ही श्रीदेवी - बोनी कपूर या प्रसिद्ध सिनेकलाकार जोडीची मुलगी असल्यामुळे आणि इशान पंकज कपूरचा मुलगा आणि शाहिद कपूरचा भाऊ असल्यामुळे नेहमी स्पॉटलाइटमध्ये असत . ग्लॅमरस दुनियेची त्यांना ओळख होतीच . तसंच प्रेक्षकांनाही या ना त्या कारणाने त्यांच्या चेहऱ्याची ओळख होती . त्यामुळे प्रेक्षकांसाठी एका सिनेमातले नायक - नायिका म्हणून ते चेहरे नवे असले तरी ‘सैराट’मधल्या अर्ची - परशासारखे अगदीच अनभिज्ञ आहेत असंही नाही . त्यामुळे अर्ची - परशाप्रमाणे जान्हवी आणि इशानला प्रेक्षकांची मान्यता कितपत मिळतेय हे बघावं लागेल . सिनेमाच्या ट्रेलरवरून जान्हवी आणि इशानच्या अभिनयाबाबतही चर्चा झाली . जान्हवीपेक्षा इशान अनेकांना उजवा वाटला . त्याला तिच्यापेक्षा अभिनयाचा अनुभव थोडा जास्त असल्यामुळे त्याला कॅमेऱ्याशी पटकन जुळवत घेत असल्याचं ट्रेलरमधून दिसून आलं . तर काहींना जान्हवीमध्ये आई श्रीदेवीची झलक दिसून येतेय . तिच्या हिंदी बोलण्यावरही काहीशी टीका झाली आहे . हे सगळं असलं तरी दोघांकडून बऱ्याच अपेक्षा केल्या जात आहेत . खरं तर या दोघांकडेही अभिनयाची कौटुंबिक पाश्र्वभूमी असल्यामुळे त्यांच्यावर चांगलं काम करायची जबाबदारी आहे . ती प्रत्येक ‘स्टार किड’वर असतेच . पंकज कपूर , शाहिद कपूर या मुरलेल्या कलाकारांच्या घरातला आणखी एक कलाकार उदयास येताना त्याच्या डोक्यावर आधीच्या पिढीने केलेल्या कामाचं ओझं नक्कीच असणार . तर तिकडे जान्हवीच्या मागे श्रीदेवीसारख्या लोकप्रिय अभिनेत्रीच्या कारकीर्दीची यादी आहे . सिनेमाची बरीच चर्चा होत असताना अचानक ट्रेलर प्रदर्शित झालं पण त्याबाबतची दोन मतं निर्माण झाली . ही चर्चा रंगली असली तरी लोकप्रिय कलाकारांची मुलं , करण जोहरची निर्मिती , अजय - अतुलचं संगीत अशा अनेक कारणांमुळे ‘धडक’ला तुफान प्रतिसाद मिळणार यात शंका नाही ! सौजन्य – लोकप्रभा


जागतिक महिला बुद्धिबळ स्पर्धा खान्ती मॅन्सिस्क ( रशिया ) रशियाच्या माजी विजेत्या अॅलेक्झांडर कॉस्टेन्यूककडून ‘टाय - ब्रेक’मध्ये २ . ५ - १ . ५ असा पराभव पत्करल्यामुळे ग्रँडमास्टर डी . हरिकासह भारताचे जागतिक महिला बुद्धिबळ स्पर्धेतील आव्हान संपुष्टात आले . स्पर्धेच्या तिसऱ्या फेरीच्या ‘टाय - ब्रेकर’पर्यंत हरिकाने भारतीय आव्हानाची धुरा समर्थपणे वाहिली . मात्र पहिल्या डावातील जलदगती ‘टाय - ब्रेक’मध्येच तिला धक्का बसला . या डावात दोन्ही खेळाडूंना खेळण्यासाठी २५ मिनिटांचा वेळ उपलब्ध होता , परंतु परतीच्या सामन्यात पांढऱ्या मोहऱ्यांनिशी खेळताना हरिकाने जोरदार पुनरागमन केले आणि विजयासह १ - १ गुणांची बरोबरी साधली . मग १० मिनिटांच्या डावात हरिकाने काळ्या मोहऱ्यांनिशी खेळताना पहिला डाव गमावला . त्यामुळे दुसऱ्या डावात हरिकाला पांढऱ्या मोहऱ्यांनिशी विजयाची नितांत आवश्यकता होती , परंतु तिला बरोबरी साधता आली .


अभिनेत्री विद्या बालन सध्या तिच्या ‘कहानी २’ या चित्रपटामुळे चर्चेत आहे . काही वर्षांपूर्वी प्रदर्शित झालेल्या ‘कहानी’ या चित्रपटामुळे अभिनेत्री विद्या बालन बरीच चर्चेत आली होती . पतीच्या शोधात एका गरोदर महिलेच्या भूमिकेमध्ये प्रेक्षकांच्या भेटीला आलेली विद्या बालन लवकरच कहानी २ या चित्रपटाद्वारे पुन्हा एकदा नव्या रहस्यासह प्रेक्षकांच्या भेटीला येणार आहे . पण , सध्या मात्र विद्या गाजत आहे ते म्हणजे दुसऱ्याच कारणासाठी . विविध चित्रपटांमध्ये काम करणारी विद्या तिच्या पतीच्या म्हणजेच सिद्धार्थ रॉय कपूरच्या चित्रपटांमध्ये मात्र काम करताना दिसलीच नाही . विद्या सिद्धार्थच्या चित्रपटांमध्ये काम का करत नाही ? यामागचे कारण तिनेच स्पष्ट केले आहे . सिद्धार्थसोबत लग्न केल्यानंतरच विद्याने त्याची निर्मिती असणाऱ्या चित्रपटांमध्ये काम करणार नसल्याचा निर्णय घेतला होता . वाचाः ‘ब्रँड’ विद्या बालनची दुसरी ‘कहानी’ याबाबतच बोलताना विद्या म्हणाली की , ‘मी आणि माझ्या पतीने आधीच ठरवले होते की , आम्ही एकमेकांसोबत काम करणार नाही . कारण , पती - पत्नीच्या नात्यामध्ये आम्ही कामाचे वातावरण बनवू इच्छित नव्हतो . या निर्णयामुळे आमच्या नात्याला फायदाच झाला’ . नात्याच्या फायद्यासाठी विद्या आणि तिच्या पतीमध्ये झालेल्या या निर्णयाबाबत सांगताना यापुढे विद्या म्हणाली की , ‘उद्या जर मी एखाद्या चित्रपटात काम करत आहे आणि त्या चित्रपटातील एखादी गोष्ट मला खटकली आणि त्या चित्रपटाचा निर्माता माझा पती असेल तर त्याला मी ती बाब सर्वांसमोर स्पष्टपणे नाही सांगून शकत . त्याच जागी जर कोणी दुसराच निर्माता असेल तर ते मी स्पष्टपणे सांगू शकेन . अथवा माझा रागही व्यक्त करु शकेन’ , असेही विद्या म्हणाली . वाचाः यंदा नायिकाप्रधान चित्रपटांची चलती ! दरम्यान विद्या बालन तिच्या ‘कहानी २’ या चित्रपटातून लवकरच प्रेक्षकांच्या भेटीला येणार आहे . ‘कहानी’च्या पहिल्या भागाप्रमाणे सिक्वलचे दिग्दर्शनही सुजॉय घोषच करत आहे . विद्याच्या ‘कहानी २’ची झलक ही थक्क करणारी असल्यामुळे तिच्या पहिल्या ‘कहाणी’प्रमाणे या दुसऱ्या कहाणीत नक्की काय रहस्य असेल याची प्रेक्षकांना उत्सुकता लागून राहिली आहे . दरम्यान , विद्या बालनचा ‘कहानी २’ आणि आलिया भट्टचा ‘डियर जिंदगी’ या दोन चित्रपटांमध्ये टक्कर होऊ नये यासाठी निर्माता जयंतीलाल यांनी आर्थिक नुकसान टाळण्यासाठी चित्रपट प्रदर्शन पुढे ढकलण्याचा निर्णय घेतला आहे . २ डिसेंबरला हा चित्रपट प्रेक्षकांच्या भेटीला येणार आहे .


अवघ्या काही दिवसांवर आलेल्या आशियाई इनडोअर क्रीडा स्पर्धेत कबड्डीचा समावेश नसल्याचे पाहून अनेकांना धक्का बसला ; मात्र आशियाई ऑलिंपिक परिषदेच्या नियमामुळे कबड्डीची या स्पर्धेतील सहभागापूर्वीच तांत्रिक पकड झाली आहे . आशियाई इनडोअर आणि मार्शल आर्ट क्रीडा स्पर्धा १७ सप्टेंबरपासून ॲश्गबात ( तुर्कमेनिस्तान ) येथे सुरू होतील . मूळच्या सोव्हिएत संघराज्यातील या देशात होणाऱ्या या स्पर्धेत २१ क्रीडाप्रकारात चुरस असेल . २७ सप्टेंबरपर्यंत चालणाऱ्या या स्पर्धेत ६५ देशांतील सहा हजार क्रीडापटू सहभागी होत आहेत . मात्र यात कबड्डीचा समावेश नाही . चार वर्षांपूर्वी झालेल्या या स्पर्धेत भारताचा थेट सहभाग नव्हता . भारतीय ऑलिंपिक संघटनेवर बंदी असल्यामुळे भारतीय खेळाडू स्वतंत्रपणे सहभागी झाले होते . त्यात कबड्डीचा समावेश होता . भारतीय खेळाडूंनी पुरुष ; तसेच महिलांचे सुवर्णपदक जिंकले होते ; पण आशियाई ऑलिंपिक परिषदेने प्रत्येक खेळासाठी आशियातील दोनच स्पर्धा ठेवल्या आहेत . एक प्रकारचा खेळ केवळ आशियाई , आशियाई बीच किंवा आशियाई इनडोअर यापैकी दोनच स्पर्धांत असेल . अन्य खेळांनी यासाठी काही बदल केले आहेत . आता बास्केटबॉल थ्री बाय थ्री आहे ; तर बेल्ट रेस्टलिंग आहे . फुटसाल आले ; तसेच शॉर्ट कोर्स स्विमिंग अशा स्पर्धा करीत बदल केले ; पण कबड्डीकडे असा कोणताच पर्याय नाही . त्यामुळे कबड्डीने इनडोअर स्पर्धेपासून दूर राहण्याचे ठरवले .


जर वैवाहिक जीवनामध्ये काही संघर्ष निर्माण झाला असेल आणि त्यामुळे जर तणाव आला असेल तर तो दूर करण्यासाठी आपले अगदी जवळचे काही खास मित्र आणि कुटुंबातील सदस्यांची आपल्याला मोलाची मदत होऊ शकते , असे एका अभ्यासात म्हटले आहे . सामाजिक क्षेत्रात ओळख असेल तर वैवाहिक संघर्षांमुळे शरीरावर होणारा हानीकारक प्रभाव दूर करण्यासाठी मदत होत असते असे आम्हाला संशोधनात आढळून आले असल्याचे , अमेरिकेच्या ऑस्टिनमधील टेक्सास विद्यापीठाचे लिसा नेफ यांनी म्हटले आहे . तुमच्या वैवाहिक जीवनामध्ये काही वादळे निर्माण होतात त्यावेळी ती दूर करण्यासाठी काही खास मित्र निर्माण करणे महत्त्वाचे आहे , असे त्यांनी म्हटले आहे . समाजामध्ये आपली काही प्रमाणात ओळख असल्यामुळे आरोग्याच्या काही समस्या दूर होण्यास मदत होते . तसेच यामुळे जोडीदारामुळे होणारा ताणही कमी होण्यास मदत होते . संशोधकांनी या अभ्यासासाठी १०५ नवविवाहित जोडप्यांचा अभ्यास केला . त्यांच्या रोजच्या जीवनामध्ये वैवाहिक संघर्ष होता . या जोडप्यांना त्यांच्या घरातील वातावरण आणि तुमचे कुटुंब आणि मित्रांशी असलेले संबंध याबाबत एक प्रश्नावली देण्यात आली होती . सहभागी झालेल्या जोडप्यांची सलग सहा दिवस कोर्टीसॉल चाचणीसाठी लाळ घेण्यात आली . यामध्ये ज्या जोडप्यांचे कौटुंबिक संबंध आणि मित्र परिवार चांगला होता , त्यांना वैवाहिक संघर्षांमध्ये कमी प्रमाणात ताण येत असल्याचे दिसून आले . तर ज्यांच्या घरामध्ये कुटुंबातील सदस्य आणि मित्र कमी होते , त्यांना वैवाहिक संघर्षांमध्ये अधिक ताणतणावाला समोरे जावे लागल्याचे दिसून आले . यामुळे जर वैवाहिक जीवनामध्ये संघर्ष असेल आणि ताणतणावापासून मुक्ती हवी असेल तर घरामध्ये कौटुंबिक सदस्य आणि काही अगदी जवळच्या मित्रांची सोबत आवश्यक असल्याचे संशोधकांनी सांगितले .


‘चेस इन स्कूल’च्या विकासासाठी धोरण विद्यार्थ्यांना शालेय स्तरापासून बुद्धिबळाचे प्रशिक्षण मिळावे आणि या खेळाचा अधिक प्रसार व्हावा या उद्देशाने चार वर्षांपूर्वी महाराष्ट्रात ‘चेस इन स्कूल’ ही संकल्पना अस्तित्वात आली . मात्र या चार वर्षांचा आढावा घेतल्यास ही योजना फसलेल्याचे चित्र दिसत आहेत . या चुकांचा अभ्यास करून पुन्हा या योजनेला संजीवनी देण्यासाठी महाराष्ट्र तसेच राष्ट्रीय बुद्धिबळ संघटनेने प्रयत्न सुरू केले आहेत . ‘चेस इन स्कूल’च्या विकासासाठी शिक्षकांनाच बुद्धिबळाचे प्रशिक्षण देण्यात येणार आहे . जागतिक बुद्धिबळ संघटनेकडूनही त्याला मदत मिळणार आहे . ‘चेस इन स्कूल योजनेला उभारी देण्यासाठी शाळेतील शिक्षकांना ऑनलाइन बुद्धिबळ प्रशिक्षण देण्याचा निर्णय घेण्यात आला आहे . यासाठी जागतिक बुद्धिबळ संघटनेच्या ‘चेस इन स्कूल’ योजनेची समिती एक कार्यक्रम आखून देणार आहे आणि त्यानुसार शिक्षकांना प्रशिक्षण दिले जाईल , ’ अशी माहिती अखिल भारतीय बुद्धिबळ महासंघाचे खजिनदार व राष्ट्रीय चेस इन स्कूल समितीचे अध्यक्ष रवींद्र डोंगरे यांनी दिली . प्रत्येक शाळेतील दोन शिक्षकांना प्रशिक्षण देण्याचा प्रस्ताव ठेवण्यात आला असल्याचेही त्यांनी सांगितले . चार वर्षांपूर्वी महाराष्ट्रात चेस इन स्कूलची संकल्पना अस्तित्वात आणली . त्यानंतर जवळपास २०० हून अधिक शाळांनी यामध्ये सहभाग घेतला होता , परंतु आता ही संख्या १०० ते १२५ इतकी झाली आहे . त्यामुळे या संकल्पनेवर प्रश्नचिन्ह निर्माण होऊ लागले . ‘आपल्या प्रशिक्षकांना जागतिक संघटनेच्या प्रशिक्षण शिबिरात सहभाग घेण्यासाठी पाठवत होतो . पण हे प्रशिक्षक किती ठिकाणी प्रशिक्षण देणार , यावर मर्यादा येऊ लागल्या . आता शिक्षकांनाच प्रशिक्षण मिळणार असल्यामुळे चेस इन स्कूल संकल्पनेला पुन्हा उभारी मिळेल . शिक्षकांना ऑनलाइन प्रशिक्षण दिल्यानंतर त्या कार्यक्रमाची अंमलबजावणी योग्य रीतीने होत आहे की नाही , हे पाहण्याची जबाबदारी संघटनेची आहे . त्यामुळे देखरेख करण्यासाठी प्रमुख नेमणार आहे , ’ असे डोंगरे यांनी सांगितले . मुंबई आंतरराष्ट्रीय बुद्धिबळ स्पर्धा मुंबई आंतरराष्ट्रीय बुद्धिबळ स्पध्रेचे आयोजन २६ डिसेंबर ते ३ जानेवारी या कालावधीत करण्यात आले आहे . वांद्रे कुर्ला संकुलातील माऊंट लिटेरा इंटरनॅशनल स्कूलमध्ये या स्पध्रेचे आयोजन करण्यात आले असून १७ देशांतील खेळाडूंनी स्पध्रेत सहभाग घेतला आहे . यामध्ये १६ पुरुष ग्रँडमास्टर , ४ महिला ग्रँडमास्टर आणि ११ आंतरराष्ट्रीय मास्टर्स यांचा समावेश आहे . यासह १३ वर्षांखालील मुलांसाठीही कनिष्ठ बुद्धिबळ स्पर्धेचे आयोजन करण्यात आले आहे . खुल्या गटात भारताचा ग्रँडमास्टर संदीपन चंदा याला , तर कनिष्ठ गटात डी . गुकेश याला अव्वल मानांकन देण्यात आले आहे . संदीपनसमोर ग्रँडमास्टर दीप्तयान घोष ( भारत ) , डेव्हिर्ड अल्बेटरे ( इटली ) , बेर्नाडस्की व्हिटालिय , सिव्हूक व्हिटाली , टुखाएव्ह अॅडम , नेव्हेरोव्ह व्हॅलेरिटी ( युक्रेन ) आदींचे आव्हान आहे . महिलांमध्ये भारताच्या भक्ती कुलकर्णी आणि निशा मोहोटासह पोलंडची ग्रँडमास्टर टोमा कटार्झिनाने सहभाग निश्चित केला आहे . महाराष्ट्रातील वादावर रविवारी निर्णय महाराष्ट्र बुद्धिबळ संघटनेत सध्या सुरू असलेल्या वादावर रविवारी चेन्नईत होणाऱ्या अखिल भारतीय बुद्धिबळ महासंघाच्या बैठकीत निर्णय येण्याची शक्यता आहे .


जगात अशक्य असं काहीच नाही फक्त जिद्द असावी लागते…याचा प्रत्यय दिल्ली डेअरडेव्हिल्स संघाचा युवा फलंदाज ऋषभ पंत याने गुजरात लायन्स विरुद्धच्या सामन्यात दिला . गुजरात लायन्सच्या २०९ धावांच्या डोंगराऐवढ्या आव्हानाचा पाठलाग करण्यासाठी उतरलेल्या दिल्लीच्या युवा फलंदाजांनी ‘हम भी कुछ कमी नही’ , असं दाखवून देत गुजरातचं आव्हान १५ चेंडू राखून गाठलं . जिद्द आणि चिकाटीच्या गुणांनी परिपूर्ण असलेला ऋषभ पंत यंदाच्या आयपीएलमध्ये लक्षवेधी खेळाडू ठरणार असे भाकीत स्पर्धेच्या सुरूवातीला वर्तविण्यात आले होते . पण गेल्या काही सामन्यांत तो स्वतःला सिद्ध करण्यात अपयशी ठरताना दिसत होता . अखेर गुरूवारी दिल्लीच्या फिरोजशहा कोटला स्टेडियमवर झालेल्या सामन्यात ऋषभची बॅट तळपली . ऋषभने गुजरातच्या गोलंदाजांचा खरपूस समाचार घेत ४३ चेंडूंमध्ये ९७ धावांची वादळी खेळी साकारली . यात ऋषभने तब्बल ९ खणखणीत षटकार आणि ७ चौकार ठोकले . ऋषभसोबतच यंदाच्या पर्वात पहिलं शतक ठोकलेल्या संजू सॅमसननेही ३१ चेंडूत ६१ धावांची महत्त्वपूर्ण खेळी साकारली . ऋषभ आणि संजूने दुसऱ्या विकेटसाठी १४३ धावांची भागीदारी रचली . दोघांच्या फटकेबाजीने गुजरातच्या नाकी नऊ आले होते . संघाची धावसंख्या १६७ असताना संजू सॅमसन बाद झाला . तर पुढे दुसऱ्याच षटकात पंतही माघारी परतला होता . मात्र , ऋषभने जाता जाता संघाला विजयाच्या उंबरठ्यावर पोहोचवले होते . अखेरीस श्रेयस अय्यर ( नाबाद १४ ) आणि जेम्स अँडरसन ( नाबाद १८ ) यांनी संघाला विजय प्राप्त करून दिला . तत्पूर्वी , गुजरात लायन्सच्या सुरेश रैना आणि दिनेश कार्तिक यांनी दिल्ली डेअरडेव्हिल्स संघाच्या गोलंदाजांची अक्षरशः पिसं काढली होती . दोघांनी तडाखेबाज अर्धशतकी खेळी साकारून दिल्लीसमोर २०९ धावांचा डोंगर उभा केला होता . दिल्लीने नाणेफेक जिंकून गोलंदाजीचा निर्णय घेतला होता . सुरूवातीला दिल्लीला विकेट्स घेण्यातही यश आले . गुजरातचे दोन फलंदाज स्वस्तात माघारी परतले होते . पुढे कर्णधार रैनाने संघाच्या धावसंख्येची धुरा हाती घेऊन दिल्लीच्या गोलंदाजांचा समाचार घेतला . रैनाने ४३ चेंडूत ७७ धावांची खेळी साकारली , तर कार्तिकने ३४ चेंडूत ६५ धावा ठोकल्या . दोघांनी तिसऱ्या विकेटसाठी १३३ धावांची भागीदारी रचून संघाला दोनशेचा आकडा गाठून दिला .


भारतीय संघाचा अष्टपैलू खेळाडू हार्दिक पांड्याला श्रीलंकेविरुद्धच्या आगामी कसोटी मालिकेतून विश्रांती देण्यात आली आहे . विशेष म्हणजे पांड्याने खुद्द विश्रांतीची गरज असल्याचे सांगत दक्षिण आफ्रिकेविरुद्दच्या मालिकेसाठी मैदानात उतरणार असल्याचा विश्वास व्यक्त केला आहे . संघातून बाहेर असला तरी पांड्या नेहमीच चर्चेत असतो . एका मासिकातील मुखपृष्ठावर झळकलेल्या फोटोमुळे तो चर्चेत आहे . ‘मॅक्सिम इंडिया’ मासिकाच्या अधिकृत ट्विटवरुन यंदाच्या मुखपृष्ठावर हार्दिक पांड्या असल्याचे सांगण्यात आले आहे . शिवाय पांड्याने देखील काही फोटो पोस्ट करत अनोखा अंदाज ट्विटरच्या माध्यमातून आपल्या चाहत्यांपर्यंत पोहोचवण्याचा प्रयत्न केलाय . आयुष्यात आपल्या आवडीनुसार वागा . तुम्हाला जे आवडेल त्याप्रमाणे स्टाईल करु शकता . स्वतःच्या स्टाईलमध्ये बदल करण्यासाठी कोणालाही घाबरण्याची गरज नाही . बदल ही नवीन सुरुवात असेल , अशा आशयाचा संदेश त्याने फोटो शेअर करताना दिला आहे . मात्र , हार्दिकच्या ऑफफिल्ड लुकवर अनेकांनी नाराजी व्यक्त केली आहे . काही नेटकरी त्याची थट्टा उडवत आहेत . तर काही जण त्याला खेळावर लक्ष केंद्रीत करण्याचा सल्ला देताना दिसत आहेत . एकूणच फोटोवर उमटणाऱ्या प्रतिक्रियावरुन पांड्याचा नवा अवतार चाहत्यांना रुचलेला नाही , असेच चित्र पाहायला मिळत आहे . भारतीय संघाचा धमाकेदार फलंदाज हार्दिक पांड्या मैदानातील खेळीशिवाय स्टाईल स्टेटमेंटने नेहमीच चर्चेत असतो . सोशल मीडियावरही तो चांगलाच सक्रिय असून , काही दिवसांपूर्वी फोटोशिवाय अभिनेत्री प्ररिणीती चोप्रासोबत ट्विटरवर रंगलेल्या जुगलबंदीमुळे चर्चेत आला होता .


डॉक्टर म्हणजे माणसातला देव ! असं म्हंटलं जातं . पण हा देव सध्या पायदळी तसेच लाथाबुक्क्यांनी तुडवला जातोय . माणसातल्या या देवाकडून काहीच चूक होता कामा नये , असा अट्टाहास लोकांचा असतो . त्यामुळेच काही बरंवाईट झालं , तर याच देवाला मारायला देखील लोक धजावत नाही . अशा या पेशंटच्या नातेवाईकांचा रोष पत्करणाऱ्या आणि नेहमीच दडपणाखाली वावरणाऱ्या आजच्या डॉक्टरांची कैफियत मांडणारा ‘चुकलंच जरा डॉक्टर होऊन’ हे गाणे लवकरच आपल्यासमोर येत आहे . ‘विक्टरी व्हिजन बॅनर’ अंतर्गत अभिनेत्री प्रियांका यादव निर्मित ‘चुकलंच जरा डॉक्टर होऊन’ हे गाणं डॉक्टरांच्या मानसिकतेचा वेध घेतं . डॉक्टरांना सतत आव्हानाला सामोरं जावं लागतं , रुग्णांचा जीव वाचवण्यासाठी ते नेहमीच आपल्या जीवाचे रान करत असतात . त्यामुळे उपचारादरम्यान काही बरं - वाईट झाल्यास , डॉक्टरांना मारहाण करणं योग्य नाही , असा संवेदनशील संदेश हे गाणं लोकांना देतं . या गाण्यात अनिकेत विश्वासराव आणि प्रियांका यादव तसंच ज्येष्ठ अभिनेते विक्रम गोखले यांनी डॉक्टरांच्या भूमिका केल्या असून , डॉक्टरांचे भावविश्व मांडण्याचा प्रामाणिक प्रयत्न केला आहे . शिवाय अरुण पटवर्धन , संतोष मानकर हे कलाकार देखील यात झळकणार आहेत . विशेष म्हणजे या गाण्यात वास्तविकता दाखविण्यात आली आहे . या गाण्याच्या चित्रीकरणादरम्यान हल्ल्याच्या निषेधार्थ काढण्यात आलेल्या रॅलीत खऱ्या डॉक्टरांचा समावेश करण्यात आला असल्यामुळे या गाण्याला जिवंतपणा लाभला आहे . प्रवीण राजा कारळे दिग्दर्शित ‘चुकलंच जरा डॉक्टर होऊन’ या गाण्याचं रोहन पटेल यांनी संगीत दिग्दर्शन केले असून , सुरेश वाडकर , उत्कर्ष शिंदे आणि वैशाली सामंत यांनी हे गाणं गायलं आहे . डॉक्टरांची बाजू मांडणाऱ्या या गाण्याचे बोल काही डॉक्टरांनीच लिहिले आहेत . अमोल माने संकलित केलेल्या या गाण्याचं छायाचित्रण मौलादास गुप्ता यांनी केलं असून , कलादिग्दर्शक गिरीश कोळपकर यांनी ते अधिक सुंदर बनवलं आहे . डॉक्टरांना मारहाण करत त्यांना त्रास देण्याच्या मनोवृत्तीला आळा घालणे गरजेचे आहे , आणि त्यासाठीच डॉक्टरांच्या बाजूने विचार करण्यास भाग पाडणारे हे गाणे प्रेक्षकांना भावूक करून सोडेल , अशी आशा आहे .


अभिनेत्री कतरिना कैफ सध्या आगामी ‘जग्गा जासूस’ चित्रपटाच्या प्रमोशनमध्ये व्यस्त आहे . ब्रिटीश मूळ असलेल्या या भारतीय अभिनेत्रीबद्दल जाणून घेण्याची अनेकांना उत्सुकता आहे . कतरिनाच्या वैयक्तिक आयुष्यातील बऱ्याच गोष्टी अनेकांना माहिती नाहीत . कतरिना कैफचा जन्म हाँगकाँगमध्ये झाला . मोहम्मद कैफ असे तिच्या वडिलांचे नाव असून तिच्या आईचे नाव सुझेन असे आहे . कॅटला तीन मोठ्या बहिणी , तीन लहान बहिणी आणि एक भाऊ आहे . ती लहान असतानाच तिच्या आई - वडिलांचा घटस्फोट झाला . आई सामाजिक कार्यात सक्रिय असल्याने त्यांना अनेक ठिकाणी फिरावे लागत असे . त्यामुळे कतरिनाचे शिक्षण हे ट्युशनच्या माध्यमातून घरीच झाले . भारतात येण्याआधी कतरिना आईचे आडनाव टरकोट लावत असे मात्र भारतात आल्यानंतर तिने वडिलांचे कैफ हे आडनाव लावण्यास सुरूवात केली . आपल्या सौंदर्याने अनेकांना घायाळ करणारी कतरिना खूप कमी मेकअप करते आणि सौंदर्य खुलवण्यासाठी नैसर्गिक गोष्टींवर जास्त भर देते . त्यामुळे मेकअप नसतानाही तिचा चेहरा सुंदर आणि टवटवीत दिसतो . १४ वर्षांची असताना तिने सौंदर्य स्पर्धा जिंकली होती . चित्रपटांच्या अनेक ऑफर तिच्या अभिनयासाठी नसून तर तिच्या सौंदर्यासाठी मिळाले . सुरुवातीला दागिन्यांच्या कंपनीत काम करणारी कतरिना करिअरसुद्धा त्यातच करणार होती . त्यादरम्यान एका फॅशन शोमध्ये कतरिनाला दिग्दर्शक कैजाद यांनी पाहिले आणि ‘बूम’ चित्रपटात काम करण्याची ऑफर दिली . वाचा : अमरनाथ हल्ल्याचा बॉलिवूड कलाकारांकडून निषेध कतरिनाचा पहिला चित्रपट बॉक्स ऑफिसवर विशेष कामगिरी करू शकला नाही . मात्र तिने प्रयत्न सोडले नाहीत . त्यानंतर तिने एका दाक्षिणात्य चित्रपटात भूमिका साकारली ज्यासाठी दाक्षिणात्य अभिनेत्रींना दिल्या जाणाऱ्या मानधनपेक्षाही अधिक मानधन कतरिनाला मिळाले . या चित्रपटानंतर कतरिनाच्या करिअरला खरी सुरुवात झाली .


शारीरिक तंदुरुस्ती ( Physical Fitness ) चांगली राखणे ही आपल्या सर्वांचीच इच्छा असते . पण शारिरीकदृष्ट्या तंदुरुस्त असणे म्हणजे नक्की काय ? माणसाने केवळ शारिरीकदृष्ट्या फिट असू नये तर त्याने मानसिकदृष्ट्याही फिट असणे अत्यंत आवश्यक असते . फिटनेसचे अनेक विविध घटक आहेत आणि फिटनेस मोजमाप करण्याच्या पद्धतीही अनेक आहेत . ज्याप्रमाणे प्रत्येक माणसाचे शरीर वेगवेगळे असते , त्याचप्रमाणे प्रत्येक माणसाच्या शरीररचनेनुसार फिटनेसचे घटक आणि मोजमाप याच्या पद्धतीही बदलतात . त्यामुळे प्रत्येकाने स्वतःच्या पातळीवर फिट राहण्यासाठी प्रयत्न केले पाहिजेत . ‘हे’ आहेत बडिशेप खाण्याचे फायदे फिटनेससाठी महत्त्वाचे दोन मूलभूत घटक म्हणजे व्यायाम आणि आहार होय . तंदुरुस्त होण्यासाठी फिटनेस प्रशिक्षणाबरोबरच पोषक आहार हा आधारस्तंभ आहे . कारण अन्न हे आपल्या शरीराचे इंधन आहे . त्यामुळे शारीरिक तंदुरुस्तीसाठी गुणवत्तायुक्त अन्नपदार्थ महत्त्वाचे ठरतात . म्हणूनच शक्य असल्यास सेंद्रिय पदार्थ खावे . तसेच ज्यामध्ये प्रथिने , कार्बोहायड्रेटस् आणि फॅट्स यांचा समतोल असेल असा आहार घ्यावा . आहाराच्या बाबतीत दोन गोष्टी कायम लक्षात ठेवल्या पाहिजेत . एक म्हणजे आहाराच्या वेळा स्थिर असाव्यात . कितीही कामे असली तरी वेळेवर आहार घ्यावा . आणि दुसरी गोष्ट म्हणजे दिवसातून शक्यतो ३ तासांच्या अंतराने ५ वेळा आहार घ्यावा . म्हणजेच ३ प्राथमिक आहारादरम्यान ( नाष्टा , मध्यान्ह आहार , रात्रीचा आहार ) २ मिनी आहारही घ्यावे . ज्यामुळे चयापचय प्रक्रिया ( Metabolism Processe ) सुधारते . फिटनेसचा दुसरा मूलभूत घटक म्हणजे व्यायाम . शरीरातील स्नायूंची योग्य उभारणी होण्यासाठी व्यायाम अत्यंत महत्त्वाचा असतो . व्यायाम हा सर्वसमावेशक असावा म्हणजेच प्रत्येक स्नायूंना उपयुक्त असणारे व्यायामप्रकार करावेत . चालणे , पळणे , पोहणे , सायकल चालवणे यांसारखे व्यायाम सर्व स्नायूंसाठी फायदेशीर ठरतात . त्याचप्रमाणे Pull - ups , Chin - ups , Sit - ups , Push - ups यांसारखे व्यायाम स्नायूंना चांगल्या स्थितीत ठेवण्यास मदत करतात . या व्यतिरिक्त आपल्या आवडीनुसार कार्डिओ , जिम , योगा , इ . करावे . खेळांमुळेही शरीराचा चांगला व्यायाम होतो . त्यामुळे शक्य असेल तसे मैदानी खेळ खेळावे . परंतु , १ तासापेक्षा जास्त वेळ जर अतिप्रमाणात व्यायाम केला तर तो घातकही ठरु शकतो . त्यामुळे एखाद्या प्रशिक्षकाच्या मार्गदर्शनाखाली व्यायामाचे वेळापत्रक ठरवावे आणि त्याचे नियमित पालन करावे . व्यायाम आणि आराम यांचे प्रमाणही योग्य असले पाहिजे . व्यायामानंतर थंड पाण्याने अंघोळ केल्यास स्नायूंना आराम मिळतो आणि त्यांची उभारणी लवकर होण्यास मदत मिळते . १ , व्यायाम करताना ‘थकवा’ हा आपला सर्वात मोठा शत्रू असू शकतो . त्यामुळे त्याकडेही लक्ष दिले पाहिजे . बीटाचा रस हा थकवा कमी करण्यासाठी अत्यंत लाभदायक मानला जातो . तसेच , पुदिन्याचा समावेश जर आपण पेयांमध्ये केला तर त्यामुळे स्नायूंना आराम मिळतो आणि स्नायू व मेंदूला ऑक्सिजन पुरवठा जास्त होतो . चॉकलेट मिल्क हे पेयही व्यायामानंतर घेतल्यास विशेष लाभदायक असते . २ . कोणत्याही कामाआधी ध्येय निश्चित करणे गरजेचे असते तसेच फिटनेससाठीही ध्येय निश्चित करावे आणि संयमपूर्वक ते ध्येय गाठण्यासाठी प्रयत्न करावेत . फिटनेससाठी कोणताही शॉर्टकट उपयोगाचा नाही . तसेच प्रत्येक टप्प्यावर आपल्या स्वतःच्या प्रगतीचा आलेख पडताळून पाहावा आणि स्वतःला ध्येयाच्या दिशेने न्यावे . ३ . शरीर तंदुरुस्त असले म्हणजे आपण तंदुरुस्त झालं असे नाही तर त्यासाठी मानसिकरित्या तंदुरुस्त असणेही महत्त्वाचे आहे . मानसिकदृष्ट्या फिट होण्यासाठी ध्यान - धारणा करावी . सतत सकारात्मक विचार करावे . स्वतःशी संवाद साधून स्वतःच्या भावनांवर नियंत्रण ठेवण्याचा प्रयत्न करावा . कारण आपण जर मानसिकदृष्ट्या फिट झालो तर शारिरीकदृष्ट्या फिट होण्यापासून आपल्याला कोणीच अडवू शकत नाही . फ्रिजमध्ये ठेवलेली अंडी खाताय ? मनाली मगर - कदम , फिटनेसतज्ज्ञ


एक सामना संपल्यानंतर खेळाडूला आराम करण्यासाठी पुरेसा वेळ मिळाला नाही , तर त्याच्या कामगिरीवर परिणाम होऊ शकतो . जागतिक बॅडमिंटन अजिंक्यपद स्पर्धेत भारताच्या पी . व्ही . सिंधूला अंतिम फेरीत रौप्यपदकावर समाधान मानावं लागलं होतं . तर सायना नेहवालला उपांत्य फेरीत पराभवाचा धक्का बसल्यामुळे तिला कांस्यपद मिळालं . मात्र उपांत्य सामन्यासाठी आपल्याला तयार होण्यासाठी पुरेसा वेळ मिळाला नाही असं म्हणत , सायनाने स्पर्धेच्या आयोजकांवर टीका केली . रात्री सामना जिंकल्यानंतर लगेच सकाळी सायनाला उपांत्य फेरीचा सामना खेळावा लागला . यावेळी सायना नेहवालचे प्रशिक्षक विमल कुमार यांनीही स्पर्धेच्या आयोजनावर प्रश्नचिन्ह निर्माण केलं . ऑलिम्पिक , जागतिक अजिंक्यपद सारख्या स्पर्धांमध्ये सामन्यांचं आयोजन हे योग्य पद्धतीने केलं जावं अशी मागणी केली आहे . ग्लास्गो शहरात झालेल्या स्पर्धेत उपांत्य सामन्यात सायनाला जपानच्या ओकुहाराकडून पराभूत व्हावं लागलं होतं . अवश्य वाचा – वेळापत्रकातील नियोजनच्या अभावामुळेच पराभव ; सायना नेहवालची नाराजी “ज्या पद्धतीने सायनाला पराभव स्विकारावा लागला , त्याचं मला वाईट वाटतंय . रात्री उपांत्यपूर्व सामना खेळून लगेच दुसऱ्या दिवशी सकाळी तिला उपांत्य सामना खेळायला उभं रहावं लागलं . माझ्यादृष्टीने स्पर्धेचं नियोजनं हे योग्य पद्धतीने करण्यात आलं नव्हतं . ” पीटीआयला दिलेल्या मुलाखतीत विमल कुमार यांनी आपली नाराजी व्यक्त केली . या सर्व गोंधळासाठी मी स्पर्धेच्या तांत्रिक कर्मचाऱ्यांना जबाबदार धरीन . उपांत्य , अंतिम सामन्याचं नियोजन हे टीव्ही पाहून केलं जाऊ नये . खेळाडूला आराम करण्यासाठी पुरेसा वेळ मिळणं ही देखील आयोजकांची जबाबदारी असते . दुर्दैवाने या स्पर्धेत ती जबाबदारी व्यवस्थित पाळली गेली नाही , असंही विमल कुमार यांनी म्हणलंय . “ओकुहाराविरुद्ध सायनाचा इतिहास हा चांगला आहे . उपांत्य फेरीतला पहिला सेटही सायनाने जिंकला होता . सामन्यात मोक्याच्या क्षणी संथ खेळत समोरच्या खेळाडूची लय बिघडवण्याची मोठी कला सायनाकडे आहे . पण तिला या सामन्याआधी विश्रांतीचा पुरेसा वेळ मिळाला नाही . त्यामुळे सायनाच्या निकालाबद्दल मला वाईट वाटतंय . ” सध्या सिंधू आणि सायनाने केलेल्या कामगिरीचं सर्व स्तरातून कौतुक केलं जातंय .


निर्माता - दिग्दर्शक सुभाष घईच्या अनेक वैशिष्ट्यांतील एक म्हणजे , त्याच्या चित्रपटातील गीत - संगीत - नृत्याचे अतिशय देखणे , बहारदार सादरीकरण . ज्याला पडदाभर दृश्य सौंदर्य म्हणतात ते त्याच्या चित्रपटातील गाण्यात दिसते , ‘हीरो’ ( १९८३ ) हा तर त्याच्या लोकप्रिय संगीताने नटलेला , फुललेला मसालेदार मनोरंजक चित्रपट . त्यातीलच हे आपल्या सच्च्या प्रेमाची अगदी रोखठोक कबुली देणारे गाणे , लोगों से सुना है किताबों में लिखा है सब ने यही कहा है सब ने यही कहा है एका भव्य कौटुंबिक सोहळ्यात शम्मी कपूर , मदन पुरी व शक्ती कपूर या तिघांबरोबरच इतर पाहुण्यांसमोर जॅकी श्रॉफ व मीनाक्षी शेषाद्री आपल्या अतूट प्रेमाचे दर्शन घडवतात . सोबत नृत्य कलाकारांचा मोठा ताफा देखील आहे . प्यार करने वाले कभी डरते नहीं जो डरते हैं वो प्यार करते नहीं आनंद बक्षी यांच्या गीताला लक्ष्मीकांत - प्यारेलाल यांचे संगीत यांनी भरपूर सुपर हिट गाणी दिलीत . एकमेकांच्या सूरात सूर मिसळून त्यांची वाटचाल झालीय जणू . या गाण्यासाठी त्यानी मीनाक्षीला खूप अनुभवी अशा लता मंगेशकर यांचा आवाज दिला . ‘पेंटर बाबू’नंतरचा हा चित्रपट . म्हणजेच तिचा दुसराच चित्रपट . तर जॅकी श्रॉफचा हा ‘हीरो’गिरीवाला पहिलाच तर करियरचा दुसरा चित्रपट . देव आनंदच्या ‘स्वामी दादा’मध्ये तो व्हीलन होता . त्याला गाणे नव्हते . ‘हीरो’त तो पडद्यावर पहिल्यांदाच गाणार म्हणून त्याला मनहर उधासचा आवाज दिला . एकेका गाण्यामागे पूर्वी असा विचार होई . लम्बी दीवारें चुनवा दो लाख बिठा दो पहरे रस्ते में बिछा दो ऊँचे पर्वत सागर गहरे तूफ़ाँ कब रुकते हैं बादल जब झुकते हैं तारे कह उठते हैं सारे कह उठते हैं प्यार करने वाले कभी डरते नहीं … प्रेमात कितीही , कोणतीही , कशीही विघ्ने आणली , अडथळे निर्माण केले तरी आता माघार नाही , असेच हे दोघे मिळून अथवा एक होऊन सांगताहेत . सुभाष घई त्यानुसार सादरीकरण करतो . प्यार छुपे न खुशबू ये एलान कहो तो कर दूँ चुटकी भर सिन्दूर मँगा दे माँग मएं तेरी भर दूँ दुनिया क्या कर लेगी दुनिया से कहेगी बस कहती ही रहेगी , बस कहती ही रहेगी प्यार करने वाले कभी डरते नहीं … विविध प्रकारचे संदर्भ देत वा आवाहन करत हे आक्रमक प्रेम गीत खुलवले जाते . ‘हीरो’ बासरीवादक आहे . त्या गुणाचा पटकथेत छान वापर झाला ( सुभाष घई मुळात पटकथालेखक , त्याहीपूर्वी अभिनेता . ते सगळेच त्याच्या कामात दिसते . ) मीनाक्षी शेषाद्री अतिशय उत्तम नृत्यांगना असल्याचा या गाण्यात छानसा प्रत्यय येतो . सुभाष घई स्टाईल महामनोरंजन करणारे असेच हे धमाकेदार गाणे आहे . दिलीप ठाकूर


मुंबई भाजपचे प्रदेशाध्यक्ष आशिष शेलार यांची मुंबई क्रिकेट संघटनेच्या अध्यक्षपदी निवड झाली आहे . शरद पवार यांनी राजीनामा दिलेला असल्यामुळे रिक्त झालेल्या या पदावर शेलार यांची एमसीएच्या कार्यकारिणीने नियुक्ती केली . विनोद देशपांडे आणि पंकज ठाकूर हे नवे उपाध्यक्ष असतील . लोढा शिफारशीमुळे आता बीसीसीआयपासून संलग्न संघटनांना घटनात्मक बदल करावे लागणार आहेत . त्यामुळे मुंबई संघटनेनेही सर्व शिफारशी स्वीकारताना पदामध्ये काही बदल केले . लोढा शिफारशींनुसार पवार यांनी अध्यक्षपदाचा ; तर दिलीप वेंगसरकर यांनी उपाध्यक्षपदाचा राजीनामा दिला आहे . हे राजीनामे आज कार्यकारिणीने स्वीकारले आणि अध्यक्ष म्हणून शेलार यांना पसंती दिली . दोन वर्षांपूर्वी झालेल्या निवडणुकीत शेलार उपाध्यक्षपदी निवडून आले होते . नवे अध्यक्ष तसेच उपाध्यक्ष निवडणुकीपर्यंत आपल्या पदावर राहतील , असे मुंबई संघटनेचे संयुक्त सचिव डॉ . उमेश खानविलकर यांनी सांगितले . लोढा शिफारशी आम्ही स्वीकारल्या आहेत . त्याची कार्यवाही कशी करायची , यावर आम्ही चर्चा केली , असे नवे अध्यक्ष शेलार यांनी सांगिले . तसेच त्यांनी पवार आणि वेंगसरकर यांनी एमसीएसाठी दिलेल्या योगदानाचा आणि कार्याचा गौरव केला . मुंबई संघटनेच्या घटना समितीने लोढा शिफारशीनुसार घटनेत बदल करण्याचे काम सुरू केले आहे . त्यास संघटनेच्या विशेष सर्वसाधारण सभेत मंजुरी देण्यात येईल , असे सूत्रांनी सांगितले . पंकज ठाकूर कार्यकारिणीत सदस्य होते . त्यांना प्रथमच उपाध्यक्षपदी बढती मिळाली आहे ; तर विनोद देशपांडे दोन वर्षांपूर्वी उपाध्यक्ष होते . निवडणुकीत त्यांनी कार्यकारिणी सदस्यत्वाची निवडणूक लढवली होती .


आपण किती धाकाधकीचे आयुष्य जगतो ना ! आयुष्यच जणू घडाळ्याच्या काट्याला जोडलं असतं . रोजची पळापाळ असतेच पण त्याचबरोबर अनेक छोट्या मोठ्या समस्यांना आपल्याला तोंड द्यावे लागते , वाढती लोकसंख्या भ्रष्ट कारभार , ना चांगले रस्ते , ना व्यवस्था , कुठे वीजच नाही तर कुठे वाहतूकीची सोय नाही , कुठे पाणी नाही तर तर कुठे वैद्यकिय सेवाच नाही , मोजायचं झालंच तर समस्यांचा डोंगरच समोर उभा राहिल . त्यामुळे अनेकदा असं वाटतं आपण कुठे तरी अशा ठिकाणी राहावं जिथे आपल्याला चांगलं आयुष्य जगता येईल , या समस्यांचा गंधही त्या जगण्याला नसेल . पण असं आयुष्य असणा - या जागा खरंच अस्तित्त्वात आहेत का ? असा प्रश्न आपल्यालाही पडला असेल . पण या जगात असेही काही देश आहेत जिथे राहणं कधीही उत्तम . युनायटेड नेशन्सने अॅन्यूअल डेव्हलपमेंट रिपोर्ट सादर केला . यात जगातील अशा देशांची यादी दिली आहे जिथे राहणं म्हणजे स्वर्गलोकाइतकेच सुखी असल्याचे म्हटले आहे . १ . नॉर्वे : या यादीत पहिलं नाव आहे ते नॉर्वे या देशाचं . राहण्याच्या दृष्टीने जगातील सर्वोत्तम देश नॉर्वे असल्याचे म्हटले आहे . विशेष म्हणजे सलग १३ वेळा या देशाने हा मान मिळवला आहे . नागरिकांच्या आरोग्यापासून ते शिक्षणापर्यंत सगळ्याच गोष्टींवर येथे भर दिला जातो त्यामुळे सर्व सुखसोयींवर भर देणारा हा देश राहणीमानाच्या दृष्टीने सर्वोत्कृष्ट देश आहे . २ . ऑस्ट्रेलिया : दुसरा क्रमांक पटकवला आहे तो ऑस्ट्रेलियाने , साहजिकच विकसित देशांच्या यादीत या देशाची गणना होते , शिवाय शिक्षण व्यवस्थेवरही इथे जास्त भर दिला जातो , त्यामुळे साक्षरतेचे प्रमाण इथे अधिक आहे . गेल्या वीस वर्षांत शिक्षण घेण्यासाठी अनेक विद्यार्थी या देशाची निवड करतात . ३ . स्विर्त्झलँड : अनेक बॉलीवूड चित्रपटातून या देशाचे दर्शन आपल्याला होते , त्यामुळे तसा आपल्या परिचयाचा हा देश . जितका सुंदर आणि स्वच्छ आहे तितकेच तिथे जगणेही अधिक सुखकारक असल्याचे म्हटले आहे . ४ . जर्मनी : हिटरलचा नाझीवाद , दुसरं महायुद्ध आणि ज्यूंचा नरसंहार अशा अनेक वाईट गोष्टी या देशांने पाहिल्या . पण या सगळ्यातून धडा घेत उभी राहिली ती नवी जर्मनी . अंधा - या भविष्यातून बाहेर येत या देशांने नागरिकांच्या राहणीमान आणि त्यांच्या मुलभूत सुविधांकडे अधिक लक्ष केंद्रित केलं म्हणूनच या यादीत जर्मनी चौथ्या क्रमांकावर आहे . ५ . डेन्मार्क : युएनच्या यादीत पाचव्या क्रमांवर आहे डेन्मार्क . स्त्री पुरुष समानता फक्त कागदापुरता किंवा बोलण्यापुरता नाही तर प्रत्यक्षातही इथे दिसते . येथे प्रत्येक क्षेत्रात पुरूषाच्या खांद्याला खांदा लावून महिला काम करतात आणि त्याबदल्यात त्यांना मिळणारा मोबदलाही पुरुषांना मिळणा - या मोबदल्या इतकाच समान असतो . या व्यतिरिक्त सर्वोत्कृष्ट राहणीमानाच्या यादीत सिंगापूर , नेदरलँड , आर्यलँड , आईसलँड , कॅनडा या पाच देशांचाही समावेश आहे .


जाकार्ता : संघ शिस्त मोडून साखळी सामन्यातील विजयानंतर जल्लोषाच्या भरात " रेड लाइट ' चा फेरफटका मारणाऱ्या आणि वेश्यांवर पैसे उधळणाऱ्या जपानच्या चार बास्केटबॉलपटूंना आशियाई क्रीडा स्पर्धेतून मायदेशात हाकलून देण्यात आले आहे . जपान संघ व्यवस्थापनाने सोमवारी ही कारवाई केली . स्पर्धेच्या अधिकृत उद्घाटन सोहळ्यापूर्वीच बास्केटबॉल सामन्यांना सुरवात झाली . गेल्या आठवड्यात गुरुवारी साखळी सामन्यात कतारविरुद्ध 82 - 71 असा विजय मिळविल्यानंतर जपानचे चार बास्केटबॉलपटू क्रीडा ग्राममधून बाहेर पडले , ते थेट " रेड लाइट ' परिसरातच फिरायला गेले . जपानमधीलच एका दैनिकाच्या पत्रकाराने ही घटना उघडकीस आणली . हे चारही खेळाडू जपानच्या अधिकृत जर्सी परिधानकरूनच फिरायला गेले होते . या खेळाडूंची कृती ही जपानची प्रतिमा डागाळणारी असल्याचे कारण देत चौघांनाही तातडीने जपानला रवाना होण्याचे आदेश देण्यात आले आहेत . या चार खेळाडूंमध्ये युया नागायोशी , ताकुया हाशिमोटो , ताकुमा साटो आणि केईटा इमामुरा यांचा समावेश आहे . या चारही खेळाडूंवर अधिक कडक कारवाई करण्याचे संकेत जपान बास्केटबॉल महासंघाने दिले आहेत . जपान पथकाचे प्रमुख याशुहिरो यामाशिता यांनी झाल्या प्रकाराबद्दल खेद व्यक्त केला असून , देशवासीय आणि स्पर्धा संयोजकांची माफी मागितली आहे . यामाशिता म्हणाले , " " ही गोष्ट निश्चितच लाजिरवाणी आहे . आम्ही देशवासीय आणि संयोजकांची माफी मागतो . अशा घटना इथून पुढे होणार नाहीत , याची काळजी घेतली जाईल . ' ' अन्य खेळाडूंना इशारा याद राखा , असे काही कराल तर गय केली जाणार नाही , अशा शब्दांत आशियाई ऑलिंपिक समितीचे अध्यक्ष शेख अहमद अल फहाद अल साबा यांनी इंडोनेशियात आलेल्या अन्य देशाच्या खेळाडूंना इशारा दिला . ते म्हणाले , " प्रत्येक स्पर्धेत अशा घटना घडतात हे दुर्दैवी आहे . खेळाडूंकडे उद्याची पिढी आदर्श म्हणून बघत असते . तुम्ही देशाचे प्रतिनिधीत्व करताना केवळ पदकाच्या शर्यतीत नसता , तर तुमच्या वर्तनातून देशाची प्रतिमादेखील ठरत असते . याचे भान खेळाडूंनी ठेवावे . जपानने केलेली कारवाई स्वागतार्ह असून , त्याचा अन्य देशांनी आदर्श घ्यावा . ' ' यापूर्वीच्या घटना - 2014 : आशियाई स्पर्धेतील महिला स्वयंसेविकेस उद्देशून अश्लील शब्द वापरल्याने इराणच्या पदाधिकाऱ्याची हकालपट्टी . - 2014 : क्रीडा ग्राममधील महिला कर्मचाऱ्याकडे अश्लील भावनेने बघितल्यामुळे पॅलेस्टाईन फुटबॉलपटूवर कारवाई . - 2017 : राष्ट्रकुल स्पर्धेत फोटो शूट दरम्यान महिला खेळाडूशी अश्लील चाळे केल्याचा ऑस्ट्रेलियाच्या पदाधिकाऱ्यावर आरोप .


अमेरिकेतील नव्या संशोधनातील माहिती धूम्रपान करणे आरोग्यासाठी धोकादायक आहे . मात्र त्याचा त्रास इतरांना अधिक होतो , हे धूम्रपान करणाऱ्यांनी लक्षात घेणे गरजेचे आहे . घरात धूम्रपान करणाऱ्या पालकांमुळे मुलांच्या आजारपणाला हातभार लागत असल्याचे एका संशोधनात स्पष्ट झाले आहे . म्हणजेच ज्या घरातील आई - वडील घरामध्ये सातत्याने धूम्रपान करत असतील , तर त्या घरातील लहान मुलांच्या आरोग्यावर त्याचा परिणाम होतो . धूम्रपानाचा सामना करण्याची क्षमता मुलांमध्ये नसल्यामुळे ती आजारी पडतात , असे या शास्त्राज्ञांनी सांगितले . अमेरिकेतील सिनसिनाटी विद्यापीठातील संशोधकांनी लहान मुलांच्या २०११ - १२मधील आरोग्यविषयक सव्र्हेक्षणातून हा अभ्यास मांडला आहे . यासाठी नवजात बालकापासून ते १७ वर्षांपर्यंतच्या मुलांचा अभ्यास करण्यात आला . अमेरिकेतील १७ . ६ दशलक्ष मुले धूम्रपान करणाऱ्या पालकांसोबत राहतात . ९५ , ६७७ मुलांचा या संशोधनात अभ्यास करण्यात आला . यातील ५ टक्के मुले घरात धूम्रपान करणाऱ्या पालकांबरोबर राहतात , असे संशोधकांनी सांगितले . धूम्रपान करणाऱ्या पालकांसोबत राहणाऱ्या मुलांना इतर मुलांच्या तुलनेत वैद्यकीय उपचारांची अधिक गरज असते , असे संशोधकांनी स्पष्ट केले आहे . याआधी करण्यात आलेल्या संशोधनांनुसार धूम्रपान हे मुलांच्या आरोग्यासाठी घातक असल्याचे स्पष्ट झाले आहे . श्वसनासंबंधीचे विकार आणि अस्थमा यांसारखे विकार लहान मुलांना होण्याची शक्यता अधिक असल्याचे संशोधकांनी सांगितले . त्यामुळे धूम्रपान करणाऱ्या घरातील मुलांना सातत्याने प्राथमिक उपचारांची गरज भासते . हा धोका लक्षात घेऊन पालकांनी घरात धूम्रपान करणे टाळावे . अन्यथा मुलांना लहान वयात गंभीर आजारांचा सामना करावा लागण्याची शक्यता नाकारता येत नाही , असेही संशोधकांनी स्पष्ट केले .


४ ते ७ ऑगस्टदरम्यान खास प्रयोग मराठी वाद्यवृंदाच्या इतिहासात एक वेगळा प्रयोग म्हणून रसिकमान्यता आणि लोकप्रियता मिळालेल्या ‘मंगलगाणी दंगलगाणी’ या कार्यक्रमाचे यंदा ३० वे वर्ष आहे . ७ ऑगस्ट १९८७ मध्ये ‘मंगलगाणी दंगलगाणी’चा पहिला प्रयोग शिवाजी मंदिर येथे झाला होता . संत ज्ञानेश्वर यांच्या पसायदानापासून ते पु . ल . देशपांडे यांनी लिहिलेल्या ‘कसाईदाना’पर्यंतचा मराठी गाणी , संगीत व संस्कृतीचा संगीतमय इतिहास सादर करण्यात आला आहे . या कार्यक्रमाचे आत्तापर्यंत १ हजार ९०० प्रयोग झाले असून येत्या ४ ते ७ ऑगस्ट या कालावधीत मुंबई व ठाणे परिसरात या कार्यक्रमाचे खास प्रयोग आयोजित करण्यात आले आहेत . अभंग , वामन पंडित , मोरोपंत यांचे काव्य , शाहिरी काव्य , पोवाडे , लावणी , गवळण , नाटय़संगीत , भावसंगीत , सुगमसंगीत , चित्रपट गीते असा महाराष्ट्राचा सांगीतिक ठेवा या कार्यक्रमातून उलगडला गेला . नृत्य , नाटय़ , चित्रफीत , गाणी आणि संगीत या सगळ्याचा एकत्र मिलाफ या वाद्यवृंदात करण्यात आला आहे . महाराष्ट्राच्या कानाकोपऱ्यात ‘मंगलगाणी दंगलगाणी’चे प्रयोग झालेच , पण लंडन , शिकागो , लॉस एंजलिस येथेही प्रयोग झाले . कारागृहात , बाबा आमटे यांच्या आनंदवनमध्ये किंवा ठाण्याच्या मनोरुग्णालयातही कार्यक्रम सादर झाला . विविध क्षेत्रांतील मान्यवरांनी या कार्यक्रमास आपली हजेरी लावली आहे . येत्या ४ ते ७ ऑगस्ट या कालावधीत मुंबई व ठाणे परिसरात ‘मंगलगाणी दंगलगाणी’चे खास प्रयोग आयोजित करण्यात आले आहेत . याची सुरुवात ४ ऑगस्ट रोजी वाशी येथील विष्णुदास भावे नाटय़गृहापासून होणार आहे . अन्य प्रयोग प्रबोधनकार ठाकरे , बोरिवली ( ५ ऑगस्ट ) , शिवाजी मंदिर , दादर ( ६ ऑगस्ट ) आणि गडकरी रंगायतन ( ७ ऑगस्ट ) या नाटय़गृहात होणार आहेत . ‘मंगलगाणी दंगलगाणी’सह ‘चौरंग’निर्मित वरील सर्व कार्यक्रमांची निर्मिती , संकल्पना आणि दिग्दर्शन अशोक हांडे यांचे आहे .


मोबाईल कंपन्यांमध्ये सध्या कमी किंमतीत जास्तीत जास्त चांगल्या सुविधा देणारा फोन लाँच करण्याची स्पर्धाच लागली आहे . यामध्ये कोणतीच कंपनी मागे नसून नुकताच सॅमसंगने आपला आणखी एक स्वस्तातला स्मार्टफोन लाँच केला आहे . गॅलक्सी जे7 प्राईम 2 ( Galaxy J7 Prime 2 ) असे या फोनचे नाव असून याची किंमत १३ , ९९० रुपये आहे . या फोनमध्ये असलेल्या मेक फॉर इंडिया या फिचरमुळे ग्राहकाला कोणत्याही गोष्टीचा फोटो काढून तो ऑनलाईन सर्च करुन ई - कॉमर्स वेबसाईटवरुन खरेदी करता येणार आहे . या फोनला अतिशय चांगली फिचर्स देण्यात आली असून तो ग्राहकांच्या पसंतीस पडेल असा कंपनीचा दावा आहे . या फोनला ५ . ५ इंचाची फुल एचडी स्क्रीन देण्यात आली असून त्याचे डिझाईनही अतिशय आकर्षक आहे . या फोनमध्ये १ . ६ गीगाहर्ट एक्सीनोस ऑक्टा - कोर प्रोसेसर , ३ जीबी रॅम आणि ३२ जीबी इंटरनल मेमरी देण्यात आली आहे . मेमरी कार्डच्या माध्यमातून ही मेमरी २५६ जीबीपर्यंत वाढविता येणार आहे . २ . ५ डीची ग्लास असलेल्या या फोनला फिंगरप्रिंट सेन्सर पुढच्या बाजूला देण्यात आले आहे . या डिव्हाईसमध्ये सॅमसंग पे मिनी फिचरही देण्यात आले आहे . Samsung Galaxy J7 Prime 2 ला 3300 mAh ची बॅटरी देण्यात आली आहे . स्मार्टफोन कनेक्टिव्हिटीसाठी वायफाय 802.11 बी / जी / एन , जीपीएस , ब्लूटूथ ४ . १ , हेडफोन , 3G आणि 4G फीचर्स आहेत . हॅंडसेटमध्ये एक्सेलेरोमीटर आणि प्रॉक्सिमिटी सेंसर दिला आहे . सॅमसंगच्या नव्या फोनमध्ये १३ मेगापिक्सलचा फ्रंट आणि रिअर कॅमेरा देण्यात आला आहे . या स्मार्टफोनची एक खासियत म्हणजे सोशल कॅमेरा आहे . यात लाईव्ह स्टीकर्स , फिल्टर आणि इंस्टंट एडिट आणि शेअर यांसारखे आकर्षक फिचर्स देण्यात आले आहेत .


दुबई : भारतीय क्रिकेट संघाच्या कर्णधारपदाची जबाबदारी मिळाल्यास ती सांभाळण्यास सक्षम असल्याचे मत आशिया करंडकातील भारताचा कर्णधार रोहित शर्माने व्यक्त केले आहे . भारताचा नियमित कर्णधार विराट कोहलीला अविरत क्रिकेटमुळे आशिया करंडक स्पर्धेत विश्रांती देण्यात आली होती . त्याच्या अनुपस्थितीत भारतीय संघाच्या नेतृत्वाची धुरा सलामीवीर रोहित शर्माकडे सोपविण्यात आली होती . रोहितने फलंदाजी आणि नेतृत्वात त्याच्यावर दाखविलेल्या विश्वासाला सार्थ ठरेल अशी कामगिरी केली . त्याच्या नेतृत्वाखाली भारतीय संघाने सातव्यांदा आशिया करंडक स्पर्धेचे विजेतपद पटकावले . अंतिम सामन्यानंतर झालेल्या पत्रकार परिषदेत पत्रकारांनी रोहितला भविष्यात संघाचे संपूर्णवेळ नेतृत्व करणार का ? असा प्रश्न विचारला असता त्याने निःसंकोचपणे तयारी दाखवली . ' ' नक्कीच ! अशी संधी मिळेल तेव्हा मी आनंदाने कर्णधारपद स्वीकारेन , ' ' असे तो म्हणाला . ' ' संघातील प्रत्येक युवा खेळाडूला सर्व सामने खेळायचे असल्याचे मी नेहमी सांगत असतो . मी संघातील प्रत्येक खेळाडूला विश्वासात घेऊन संघाची रणनिती आखत असतो आणि यातूनच नवे खेळाडू घडतात . एखाद्या सामन्यात अपयश आले म्हणून आपल्याला वगळले जाईल असे कोणत्याही खेळाडूला वाटले तर नक्कीच त्याच्या खेळावर याचा परिणाम होईल . प्रत्येकाला पुरेशा संधी देण्याचा मी प्रयत्न करतो , कारण एकाच सामन्यातून कोणाबद्दल अंदाज बांधता येत नाही , ' ' असे मत त्याने व्यक्त केले . रोहित शर्माच्या नेतृत्वाखाली भारतीय संघाने निदहास करंडक आणि आशिया करंडक अशा दोन मालिका जिंकल्या आहेत . सामन्यानंतर बोलताना रोहितने विजयाचे श्रेय संपूर्ण संघाला दिले . तो म्हणाला , ' ' संपूर्ण मालिकेत आम्ही सर्वोत्तम खेळ केला आहे , त्यामुळे हे विजेतेपद आम्ही केलेल्या मेहनतीचे फळ आहे . ' '